2 Camuel 18 ACO85 - Daudi oŋiyo lwak ma tye bote, oketo - Bible Search\n2 Camuel 17 2 Camuel 19\n2 Camuel 18\nTo pa Abcalom\n1Daudi oŋiyo lwak ma tye bote, oketo ludito ma giloyo wi mony pi dano alip ki dano miya. 2Ci ocwalo mony okato woko, dul acel me adek obedo i te twero pa Joab, dul acel me adek i te twero pa Abicai wod pa Jeruya ma omin Joab, ki dul acel me adek i te twero pa Itayi dano nie Gat. Kabaka owaco bot jone ni, “An kikoma bene abicito kacel kwedwu.” 3Ento dano gugamo ni, “Pe ibikato icito kwedwa. Pien ka wariŋo woko, ci gin pe gibiparo piwa; kadi bed nucu dano oto, pe giparo piwa. Ento in kikomi aye piri tek ma rom ki pi jo alip apar; pienno myero ibed ka cwalowa kony ma a ki i gaŋ man.” 4Kabaka owaco botgi ni, “Gin ducu ma wuneno maberre en aye abitiyo.” Kit meno kabaka ocuŋ i ŋet doggaŋ kun lumony ducu gimol gikato ki i dulgi, jo miya miya ki jo alip alip. 5Kabaka ociko Joab ki Abicai ki Itayi ni, “Macalo an a wonne, awacci, wutim ber ki latin awobi-nu, en Abcalom.” Ci lwak ducu guwinyo ka kabaka ociko ludito wi mony pi Abcalom.\n6Kit meno mony okato woko i tim ka lweny ki jo Icrael; ci gucako lweny i buŋa me Epraim. 7Lumony pa Daudi guloyo jo Icrael, ci neko dano obedo madit i nino meno; guneko dano ma romo alip pyeraryo kulu. 8Lweny oromo i lobo ducu, dok kadi wa buŋa bene oneko dano otyeko woko, makato pala lucwan.\n9Ka Abcalom otugi rwatte ki lumony pa Daudi, kun en tye ka ŋwec ki kanane, ci kana oriŋo ocorre kwede i te kworo madit ma jaŋe oluk oculle woko. Wi Abcalom orwakke omoko woko i kin jaŋ kworo, ci kana oweke kun Lyerre i kin polo ki lobo, kana ma en oito i wiye-ni obedo ka medde ki ŋwec. 10Ka dano mo onene ci otito bot Joab ni, “Nen, aneno Abcalom tye ka lyerre malo i wi yat kworo.” 11Joab owaco bot dano mutitte lok-ki ni, “Iwacci ŋo? Ineno kome? Ci piŋo pe icobo ireto woko piny i nom? Kono itimo kumeno, kono cwinya obedo yom i komi, amiyo mot boti ma romo dul ryal apar, ki del pyer bene.” 12Ento laco-nu ogamo dog Joab ni, “Kadi ciŋa tiŋ dul ryal ma pekke alip acel kulu, pe atwero tiŋo ciŋa aketo i kom wod pa kabaka. Wan bene wawinyo ka kabaka ciko in ki Abicai ki Itayi ni, ‘Macalo an a wonne, awacci wugwok latin awobi-nu en Abcalom.’ 13Dok bene ka nene atimo bwami ce aneke woko, (kun kono pe tye gin mo ma kabaka pe ŋeyo), kadi in kikomi bene iwene iye woko.” 14Joab ogamo ni, “Pe abibalo kare ma rom man ka lok kwedi.” Ci okwanyo toŋi adek i ciŋe, ocobo kor Abcalom i adunone ki gin adek ducu, ma onoŋo tye olyerre i wi kworo makwo. 15Lacen awobe apar ma gin lutiŋ jami lweny pa Joab gubino gurumo Abcalom gucobo guneko woko.\n16Joab okuto tum, mony ducu odwogo woko cen ki ka ryemo kor jo lerael; pien Joab doŋ ojukogi woko. 17Gutiŋo kom Abcalom gubolo i te bur matut ma i buŋa, guyweko lwak godi madwoŋ gutoro i wiye, Ci jo Icrael guket woko, kun dano acel acel dok i gaŋŋe. 18Onoŋo Abcalom yam ocibo wir got ocuŋ i nota pa Kabaka, pien obedo ka wacci, “An pe atye ki woda mo me po nyiŋa.” Ocako nyiŋ wir meno ki nyiŋe kene, ci pud gilwoŋo ni got me po Abcalom nio wa onyoo.\n19Akimaj wod pa Jadok owacci, “Wek ariŋ ater lok bot kabaka, aciwacce ni, ‘Rwot doŋ otyeko lari ki i ciŋ lumerokki.’ ” 20Joab ogamo ni, “Pe ibitero lok tin. Ibitero i nino mukene, ento tin pe ibitero lok mo, pien wod pa kabaka aye doŋ oto woko.” 21Joab owaco bot dano mo me lobo Kuc ni, “Riŋ icitit bot kabaka gin ma doŋ ineno.” Lakuc okulo wiye i nyim Joab, ka ocako ŋwec. 22Akimaj wod pa Jadok dok openyo Joab ni, “Gin ma mito timme myero otimme i koma, ento wek an bene ariŋ i kor Lakuc.” Joab ogamo ni, “Imito riŋo kunnu piŋo ce, latinna? Nen, pe ibinoŋo iye mot mo pi tero lok man.” 23Akimaj dok owacci, “Gin ma mito timme onen. An abiriŋo.” Joab owacce ni, “Riŋ do.” Akimaj ocako riŋo i kora yo ma i yo bar, ci okato Lakuc woko ki ŋwec.\n24I kare meno onoŋo Daudi obedo piny i kin doggaŋ me iye ki en me wokoni, kun lakur-piny onoŋo oito malo i wi ot ma i wi doggaŋ, ma cok ki cel ma orumo gaŋ-ŋi. Ka lakur-piny otiŋo waŋe ka neno piny, ci oneno dano mo ka riŋo bino en kene. 25Lakur-piny odaŋŋe owaco bot kabaka. Kabaka ogamo ni, “Ka ce en tye kene, ci tye ki lok ma okelo.” Dano ca omedde ki ŋwec bino kwede cok. 26Lakur-piny dok oneno dano mukene ka riŋo bino. Ci odaŋŋe bot dano ma i doggaŋ ni, “Dano mukene dok tye ka bino ki ŋwec, en kene!” Kabaka owacci, “En bene obekelo lok mo.” 27Lakur-piny owacci, “Atamo ni, laŋwec mutelo yo-ni nen calo Akimaj wod pa Jadok.” Kabaka owacci, “En dano maber, en obebino ki lok mabeco.”\n28Akimaj odaŋŋe matek ni, “Kabaka, piny tye maber.” Ci okulo wiye piny i nyim kabaka oryebbe kwede piny i ŋom kun waco ni, “Pwoc obed bot Rwot Lubaŋani, ma doŋ olari ki i ciŋ dano ma gutiŋo ciŋgi ka lweny i komi, laditta kabaka.” 29Kabaka openyo ni, “Lok mo marac pe i kom awobina Abcalom?” Akimaj ogamo ni, “I kare ma Joab cwala ki lok, awinyo woo madwoŋ ki yo ŋeya, ento pe doŋ aniaŋ i gin mutimme-ni.” 30Kabaka owacci, “Koŋ ilokke icuŋ ki kenyo.” Ci olokke ocun mot.\n31Nen, Lakuc bene obino, ci otugi wacci, “Akelo lok maber bot laditta kabaka! Pien Rwot otyeko lari ki i tek pa jo ducu ma onoŋo gutiŋo lweny i komi.” 32Kabaka openyo Lakuc ni, “Lok mo pe marac i kom latinna Abcalom?” Lakuc ogamo ni, “Lumerokki ki jo ducu ma gutiŋŋe ka lweny i komi marac-ci gubed macalo latin awobi-ni, laditta kabaka.” 33Cwiny kabaka opoto lirim, ci oa malo oito malo i kicika ma tye i ot ma i wi doggaŋ, ocako koko kun woto kwede, ma koko wode ni, “A woda Abcalom, woda Abcalom! Kono nene an aye ato ma kakari do! Oii Abcalom, woda, woda do!”


Ododo me Baibul Kigonyogi Woko ki i Mabuc - Kabedo me Intanet pa Lucaden pa Jehovah\nNEN kong lamalaika kany ka tye ka yabo doggola mabuc-ci. Jo ma en tye ka gonyogi-ni gubedo lukwena pa Yecu. Wanenu kong gin mumiyo giketogi i mabuc.\nOnongo pud okato kare manok keken cakke ma gionyo cwiny maleng i kom lupwonnye pa Yecu. Dok man aye gin ma otimme: I dyeceng mo acel Petero gin ki Jon gitye ka cito i ot pa Lubanga i Jerucalem. Kunnu, i nget doggola, onongo tye iye laco mo ma obedo laput pi kare me kwone ducu. Dano onongo gitinge ci gikele kany nino ducu wek en okwa cente ki bot jo ma gicito i ot pa Lubanga. Ka en oneno Petero gin ki Jon, en okwayogi ni gumiye gin mo. Lukwena-ni gibitimo ngo?\nGin gucung ci guciko wanggi i kom laco ma lacan-ni. Petero owaco ni: ‘Pe atye ki cente. Ento abimii gin ma atye kwede. I nying Yecu, a malo iwoti!’ Petero dong omako laco-ni ki cinge acuc, ci en otugi pye malo cut ci ocako wot. Kare ma lwak guneno man, guuro dok cwinygi obedo yom mada pi tango man me aura-ni.\nPetero owaco ni: ‘Pi teko pa Lubanga, ma ocero Yecu ki i to, aye oweko watimo tango man.’ Ka en gin ki Jon gitye ka lok, lutela mogo me dini gubino. Akemo omakogi pien Petero gin ki Jon gitye ka tito bot lwak pi cer pa Yecu ki i to. Pi meno gumakogi ci guketogi i mabuc.\nI nino ma lubo meno lutela dini gubedo ki cokke madit. Petero gin ki Jon kacel ki laco ma gin gucango-ni, gikelogi iye. Lutela dini-ni gupenyo ni: ‘Wutimo tango man ki teko ango?’\nPetero owaco botgi ni gitimo pi teko pa Lubanga, ma ocero Yecu ki i lyel-li. Lulam dog magi pe gingeyo gin me atima, pien pe gitwero kwero ni tango man me aura-ni otimme ada. Pi meno gin guciko lukwena matek pe me lok i kom Yecu doki, ci guweko gin gucito.\nKa nino woto ki kato lukwena gumedde ameda ki tito lok i kom Yecu ki cango lutwo. Lok i kom tango magi oket omedde. Pi meno kadi wa lwak dano ma i boma ma orumo Jerucalem gukelo jo ma komgi lit bot lukwena me acanga. Man omiyo nyeko omako lutela dini, ci gin gumako lukwena guketogi i mabuc. Ento gin pe gubedo kunnu pi kare malac.\nI dyewor lamalaika pa Lubanga oyabo doggola ot mabuc woko, kit ma itwero nenone kany-nyi. Lamalaika-ni owaco ni: ‘Citu ci wucung i ot pa Lubanga, dok wumedde ki lok bot lwak.’ Orwone odiko, ka lutela dini gucwalo dano me omo lukwena ki i mabuc, gin onongo gipe. Lacen co magi gunongogi i ot pa Lubanga ci gudwokogi cen i Sanedrin.\nLutela dini guwaco ni: ‘Wamiyo botwu cik matek pe me medde ki pwonyo lok i kom Yecu. Ento wun dong opongo Jerucalem woko ki pwonywu.’ Ci Lukwena gugamo ni: ‘Myero wawiny Lubanga macalo laloc makato dano.’ Pi meno gumedde ameda ki pwonyo “kwena maber.” Meno pe lanen maber tutwal piwa me aluba?\nTic pa Lukwena cura 3 nio wa i 5.\nGin ango ma otimme bot Petero ki Jon i dye ceng mo ma onongo gitye ka cito i ot pa Lubanga?\nGin ango ma Petero owaco bot laco mo ma langolo, dok gin ango ma Petero omiye ma pire dok tek loyo wa cente?\nPingo ludito dini gukeco, dok gin ango ma gutimo i kom Petero ki Jon?\nGin ango ma Petero owaco bot ludito dini meno, dok kiciko-gi i kom ngo?\nPingo ludito dini-nu gubedo ki nyeko, ento ngo ma otimme i kare ma guloyo lukwena i buc tyen me aryo?\nLukwena gumiyo lagam ango i kare ma gikelogi i ot me Canedrin?\nKwan Tic pa Lukwena 3:1-10.\nKadi bed ni wa pe ki teko me timo tango i kare man, lok pa Petero ma gicoyo i Tic pa lukwena 3:6 konyowa me bedo ki pwoc i kom kwena me kerri nining? (Jon 17:3; 2 Kor. 5:18-20; Pil. 3:8)\nKwan Tic pa Lukwena 4:1-31.\nKa warwatte ki adegadega i tic me pwony-nyi, i yo ma nining ma myero wapor kwede omegiwa ma Lukricitayo me centwari me acel? (Tic 4:29, 31; Ep. 6:18-20; 1 Tec. 2:2)\nKwan Tic pa Lukwena 5:17-42.\nJo mukene ma pe gubedo Lucaden me kare mukato ki me kare man, gunyuto niang maber i lok ma make ki tic me pwony nining? (Tic 5:34-39)


Matayo 28 ACO85 - Ka cabit doŋ okato, i kine okogweno - Bible Search\nMatayo 27 Marako 1\n(Marako 16.1-8; Luka 24.1-12; Jon 20.1-10)\n1Ka cabit doŋ okato, i kine okogweno me nino mukwoŋo me cabit, Maliam Lamagdala ki Maliam mukene gucito ka neno lyel. 2Ento oyeŋyeŋ madit oyeŋo piny; pien lamalaika pa Rwot olor ki i polo obino piny ci oŋilo got woko ki i dog lyel, ka obedo i wiye. 3Lamalaika meno onoŋo nen calo lutkot ma wil, ki ginarukane onoŋo nen matar calo pee. 4Pi lworo en omiyo lukur-piny komgi omyel, ci gudoko calo jo muto. 5Ento lamalaika owaco bot mon ni, “Pe wulwor; pien aŋeyo ni wutye ka yenyo Yecu ma yam giguro i kom yatariya-ni. 6Pe tye kany, pien ocer woko kit macalo nene en owaco. Wubin wunen ka ma onoŋo en obuto iye. 7Ci wuciti oyotoyot wutit bot lupwonnyene ni en doŋ ocer woko ki i kin jo muto, nen, en doŋ okwoŋo nyimwu me cito i Galilaya; wun wubinene ki kunnu. Nen, doŋ atyeko tito botwu.” 8Ci gua woko ki i wi lyel oyotoyot ki lworo ki yomcwiny madwoŋ, guriŋo gucito ka tito bot lupwonnyene. 9Ento nen, Yecu orwatte kwedgi, ci omotogi ni, “Wutye ba!” Gin gubino bote gumako tyene ci guwore. 10Ka dok Yecu owaco botgi ni, “Pe wulwor; wuciti wutit bot utmegina ni myero gucit i Galilaya, ci gibinena ki kunnu.”\nLok ma lukur-piny gudwoko\n11I kare ma gitye ka wot, jo mogo ki i kin lukur-piny gudok i gaŋ ka dwoko lok bot ajwagi madito pa Lubaŋa pi gin ducu ma doŋ otimme-ni. 12Ka doŋ gucokke kacel ki ludoŋo, ma doŋ guporo lok, ci gumiyo lim madit bot askari, 13kun giwacci, “Wuwac bot lwak ni, ‘Lupwonnyene gubino ki dyewor ci gukwalo kome i kare ma onoŋo wanino woko.’ 14Ka ce laloc biwinyo lok man, ci wan wabiniaŋe ki lok ducu, wek can mo pe opot i komwu.” 15Askari bene gugamo lim, ci gutimo kit macalo gicikogi kwede; omiyo lok man obedo ka ywek i kin Lujudaya nio wa onyoo.\nYecu ociko jo apar wiye acel\n(Marako 16.14-18; Luka 24.36-49; Jon 20.19-23)\n16-I kare meno lupwonnye apar wiye acel gucito i Galilaya, i wi got ma yam en ocikogi ni gucit iye. 17Ka gunene ci guwore; ento jo mogo gubedo ka kalo akala. 18Yecu obino ci owaco botgi ni, “Twero ducu ma i wi polo ki i lobo doŋ gityeko miyo woko bota. 19-Pi meno doŋ wuciti wucilok jo me rok ducu gudok jo ma luba, kun wubatijagi i nyiŋ Won ki Wod ki Cwiny Maleŋ, 20wupwonygi me gwoko gin ducu ma doŋ atyeko cikowu kwede. Nen, atye kwedwu kare ducu, nio i agikki piny.”


Ejekiel 25 ACO85 - Rwot oloko kweda. Owacci, “Wod pa - Bible Search\nEjekiel 24 Ejekiel 26\nLok i kom: jo Ammon\n1-Rwot oloko kweda. 2Owacci, “Wod pa dano, nen piny yo tuŋ bot jo Ammon, ci it it lok i komgi. 3Wac bot jo Ammon ni. Wuwiny lok pa Rwot Lubaŋa: Rwot Lubaŋa owaco kuman ni, Pien wun doŋ wuwacci, ‘Iyoya!’ i kom kabedona maleŋ i kare ma doŋ gipyedo woko, ki i kom lobo Icrael i kare ma doŋ gijwero woko odon obur, ki i kom jo Juda i kare ma giterogi woko i opii, 4pi meno an doŋ abemiyowu woko bot jo ma gitye yo tuŋ wokceŋ me bedo ginaleyagi. Gibigero gonygi i kinwu, dok gibiyubo kabedogi i dyewu. Gibicamo camwu ci gibimato cakwu bene. 5Abimiyo Raba bedo ka cam pa kinaga, ki gaŋi pa jo Ammon abiloko doko dwol ka ma romi ki dyegi gibibedo iye, Man bimiyo wuŋeyo ni an aye a Rwot. 6Rwot Lubaŋa doŋ owaco kuman ni, Pien doŋ wudoŋo ciŋwu dok wubedo ka nyono tyenwu matek i ŋom kun cwinywu obedo yom ki tim maraco ducu ma tye i iwu i kom lobo Icrael, 7pi meno, nen, abiryeyo ciŋa woko i komwu, ci abimiyowu woko bot lurok me bedo ginayaka botgi. Abityekowu woko liweŋ ki i kin jo ducu ma bedo i wi lobo, abimiyo wuto woko ki i wi lobo ducu; abinekowu woko. Man bimiyo wuŋeyo ni an aye a Rwot.”\nLok i kom jo Moab\n8-Rwot Lubaŋa owaco kuman ni, “Jo Moab onoŋo yam guwacci, Nen, jo Juda doŋ gicalo jo me rok mukene-gu ducu. 9Pi meno abimiyo lweny poto i gaŋi murumo Moab ma gikuro waŋ lobo pa jo Moab-ni, kadi wa ki deyo me lobo Moab ma en aye Bet-jecimot, Baal-meon, ki Kiriataim. 10Abimiyo lobogi woko, kacel ki jo Ammon, bot jo ma tye wokceŋ me bedo megi, wek pe doŋ gipo i kome matwal i kin lurok. 11Dok bene abiŋolo kop i kom jo Moab. Man bimiyo giŋeyo ni an aye a Rwot.”\nLok i kom jo Edom\n12-Rwot Lubaŋa owaco kuman ni, “Kit macalo jo Edom gutimo tim me culo kwor i kom jo Juda mumiyo gutiŋo bal alii madit twatwal me culo kwor i komgi, 13pi meno omiyo Rwot Lubaŋa owaco kuman ni, Abiryeyo ciŋa alwenyo i kom jo Edom, abineko dano ducu kacel ki lee ma gibedo i lobo Edom. Abimiyo lobogi doŋ doko obur; nia i Teman nio kwede wa i Dedan jone ducu gibinekogi ki pala lucwan. 14Abimiyo jona jo Icrael culo kwor i kom jo Edom ma kakara, ci gibitiyo i Edom kit meno kun jo Edom giwinyo arem me kinigana ki akemona mager-ri. Ci jo Edom doŋ biŋeyo kwor ma aculo i komgi,” man Rwot Lubaŋa ma owaco.\nLok i kom jo Piliciti\n15-Rwot Lubaŋa owaco kuman ni, “Kit macalo jo Piliciti gutimo tim me culo kwor dok bene guculo kwor ki raccwiny me neko nek ma kelo mone ma pe gik; 16pi meno Rwot Lubaŋa owaco kuman ni, Nen, abiryeyo ciŋa alwenyo i kom jo Piliciti, abijwero jo Ceret ki lobo mukene ma tye i dog nam-gu woko. 17Abiculo kwor madit i komgi kun apwodogi ki akemo madwoŋ twatwal Man bimiyo giŋeyo ni an aye a Rwot, ka doŋ aculo kworra i komgi.”


Daniel 1 ACO85 - I mwaka me adekke me loc pa Yekoyakim - Bible Search\nEjekiel 48 Daniel 2\nPwonnye pa Daniel ki pa lureme\n1-I mwaka me adekke me loc pa Yekoyakim kabaka me Juda, Nebukadnejar kabaka me Babilon obino i Jerucalem ci orumo woko. 2-Rwot omiyo Yekoyakim kabaka me Juda i ciŋe, ci Nebukadnejar okwanyo jami mo go ma gitiyo kwedgi i ot pa Lubaŋa, oterogi woko i lobo Cinar, oketogi i ot pa lubaŋane, ka oketo jami magi i ot kano lim pa lubaŋane. 3Cutcut kabaka ociko Acipenaj ma en ladit ma loyo jo ma gikologi, me kelo dano mogo ki i kom jo Icrael, jo ma gin litino ker kacel ki litino pa jo ma gin luye, 4awobe ma komgi pe ki mwonyo, jo mabeco ma gupwonnye i kit ryeko ducu, dok ma gikwiri, ki jo ma tye ki ŋec muromo, ma gitwero tic i gaŋ kal pa kabaka, ki me pwonyogi ki nukuta ki leb pa jo Kaldaya. 5Kabaka omiyogi ca mo cam mabeco nino ducu, kit cam ma en ecamo-ni, ki mato koŋo vino ma yam en mato-ni, Myero gibed ka pwonyogi pi mwaka adek; i agikki mwaka meno ka doŋ gikelgi gucuŋ i nyim kabaka. 6I kin jo magi onoŋo tye iye Daniel, Anania, Micael, ki Ajaria ma gin ducu dano me kaka pa Juda. 7Ci ladit ma loyo jo ma gikolo ocako nyiŋgi kit man: Daniel olwoŋo ni Beltecajar, Anania en olwoŋo ni Cadrak, Micael olwoŋo ni Mecak, ki Ajaria doŋ en olwoŋo ni Abednego.\n8Ento Daniel omoko tamme pe me camo gin me kwer me cam mabeco pa kabaka-ni, kadi ki me balo kome ki koŋo vino ma kabaka mato-ni; pi meno openyo ladit ma loyo jo ma gikologi ni oye tamme-ni wek pe ebal kome kekene. 9Ci Lubaŋa omiyo gum ki kica bot Daniel i nyim ladit ma loyo jo ma gikolo. 10Ento ladit ma loyo jo ma gikolo owaco ki Daniel ni, “Alworo rwoda kabaka, ma oyero cam ma myero wucam ki ginamata-gu; ka oneno ni komwu pe yot ma rom ki kom awobe wadiwu ma mwaka me ditogi bene rom ki mewu, ci wubimiyo kabaka neka woko.” 11Lacen Daniel owaco ki lakan jami ma onoŋo ladit ma loyo jo ma gikolo oyero me gwoko Daniel, Anania Micael ki Ajaria ni, 12“Koŋ itemwa pi nino apar, ladit, wek gibed ka miyowa dek ŋor aye wacam ki pii amata keken. 13Ka wek lacen doŋ inen komwa ci ipor ki kom awobe ma gicamo cam mabeco ma kabaka bene camo-ni, ka doŋ iti giri kwedwa kit macalo ineno.” 14Ladit ma loyo jo ma gikolo owinyo lok meno ma gititte-ni, ci otemogi kumeno pi nino apar. 15I agikki me nino apar gineno ni komgi leŋ dok gucwe bene makato awobe ma ca ma gicamo cam pa kabaka mabeco-ni. 16Cutcut lakan jami okwanyo cam mabeco-gu ki koŋo vino ki botgi, ci omiyo dek ŋor botgi wek gucam.\n17Lubaŋa omiyo pwonnye ma malo bot awobe magi aŋwen, i kit kwa nukuta ducu, omiyo gubedo kwiri i lok ducu ki i ryeko ducu, kun Daniel onoŋo niaŋ i ginanyuta ki lek-gu ducu. 18I agikki me kare meno, ma kabaka doŋ ociko ni gikelgi i nyime, ci ladit ma loyo jo ma gikolo okelogi i nyim kabaka Nebukadnejar. 19Gubino gucuŋ i nyim kabaka, ci kabaka oloko kwedgi; i kingi ducu pe ginoŋo ŋat mo kadi ki acel ma rom ki Daniel, Anania, Micael ki Ajaria. 20Doŋ i kwa lok ducu ma kabaka openyogi kwede, onoŋo ni gikato lutyet ki lukor tipo ducu ma tye i te kerre tyen apar kulu. 21Ci Daniel omedde ki bedo kunnu nio wa i mwaka mukwoŋo me loc pa Ciro.


Acakki 47 ACO85 - Yucepu ocito ka tito bot Parao ni, - Bible Search\nAcakki 46 Acakki 48\n1Yucepu ocito ka tito bot Parao ni, “Wora ki omega, ki dyegigi ki dyaŋi-gu ki jamigi ducu gutyeko bino ki i lobo Kanaan; kombeddi doŋ gitye i lobo Gocen.” 2Okwanyo jo abic ki i kin omegine, oterogi, onyutogi bot Parao. 3Parao openyo omegine ni, “Wun wutiyo tic aŋo?” Gin guwaco bot Parao ni, “Wan luticci wan lukwat macalo kwariwa.” 4Ka guwaco bot Parao ni, “Wan doŋ wabino ka bedo i lobo-ni; pien ka kwayo limwa aye pe, pien onoŋo kec doŋ Lyet twatwal i lobo Kanaan; kombeddi walegi ni, wek wabed i lobo Gocen.” 5Parao owaco bot Yucepu ni, “Woru ki omegini doŋ gubino boti. 6Lobo Ejipt tye boti, ket woru ki omegini i lobo maberre, wek gubed i lobo Gocen; ka iŋeyo i kingi jo makwiri, ci iketgi gubed ludito ma gwoko limma.”\n7Lacen Yucepu okelo wonne Yakobo, okete i nyim Parao, ci Yakobo olamo gum i kom Parao. 8Parao owaco bot Yakobo ni, “In mono doŋ iri wi lobo mwaka adi kaa?” 9Yakobo owaco bot Parao ni, “An doŋ ari wi lobo mwaka miya acel ki pyeradek macalo labedo. Ento mwaka ma ari kwede pud nok, dok opoŋ ki can, peya rom ki mwaka pa kwarina ma gubedo kwede macalo lubedo.” 10Yako bo olamo gum i kom Parao, ka doŋ okato woko ki i nyime. 11Yucepu omiyo ki wonne ki omegine kabedo i lobo Ejipt, i ŋom maberre, i Ramcec, kun miyogi lobo wek obed megi, kit macalo Parao ociko. 12Yucepu ocako poko cam ki wonne, ki omegine ki bot jo ducu me ot pa wonne, kun lubo wel jo ma tye botgi.\nLoc pa Yucepu i kare me kec\n13I kare meno onoŋo cam doŋ pe i lobo ducu; pien onoŋo kec doŋ Lyet twatwal, omiyo jo ma i lobo Ejipt ki i lobo Kanaan kec obwoyogi woko. 14Yucepu ocoko cente ducu ma yam tye i lobo Ejipt ki i lobo Kanaan, ma yam dano guwilo ki cam; ci otero i ot pa Parao. 15Ka cente doŋ otum woko ki i lobo Ejipt ki i lobo Kanaan bene, ci jo Ejipt ducu gubino bot Yucepu, guwaco ni, “Miniwa cam; myero wato ki i komi ma ineno piŋo? Pien centewa doŋ otum woko.” 16Yucepu ogamo ni, “Wumiya lim makwo, ci an abimiyowu cam aloko ki dyaŋwu, ka limwu me cente doŋ otum woko.” 17Gucako kelo limgi makwo bot Yucepu, aguragura, romi, dyaŋi ki kana; ci Yucepu olokogi ki cam. I mwaka meno opoko botgi cam pi lwak lim makwo ma gukelo.\n18Ka mwaka meno doŋ otum, ci gubino bote i mwaka ma lubone, kun giwacce ni, “Wan pe doŋ wakano lok mo boti, laditwa, centewa doŋ watyeko woko ducu; ki lim makwo doŋ odoko pa laditwa; gin mo pe ma odoŋ i nyim laditwa, kono komwa ki lobowa keken. 19Myero wato ki i komi ma inenowa piŋo, wan kacel ki lobowa? In iwilwa ki cam kacel ki lobowa, wan kacel ki lobowa wabibedo opii pa Parao; dok imiwa kodi wek wabed makwo, pe wato, wek lobo pe odoŋ noŋo.”\n20Kit meno Yucepu owilo lobo ducu me Ejipt obedo pa Parao; pien Luejipt ducu gucato pottigi woko, pi kec ma onoŋo doŋ Lyet twatwal. Lobo odoko pa Parao; 21oloko dano ducu gubedo opii, nia i agikki lobo Ejipt tuŋ cel, nio tuŋ cel. 22Lobo pa ajwagi keken aye pe giwilo, pien ajwagi onoŋo gitye ki camgi ma a ki i ciŋ Parao; onoŋo gubedo ka camo gin ma Parao miyogi, mumiyo pe gucato lobogi. 23Yucepu dok owaco bot lwak ni, “Nen, i kare man atyeko wilowu ki lobo mewu me bedo pa Parao. Kombeddi doŋ wugam kodi ma wubicoyo i lobo. 24I kare me kac wubimiyo acel me abic bot Parao, ki dul aŋwen me abic bibedo mewu, pi kodi me acoya i pottiwu, ki pi camwu, ki jo ma i pacowu, ki cam pa litinowu.” 25Gugamo ni, “Doŋ ityeko laro kwowa, wek berwa onen i nyimi, ladit, wan wabibedo opii pa Parao.” 26Pi lok man Yucepu oketo odoko cik i lobo Ejipt, pud tye nio wa onyoo, ni, Parao myero oter dul acel me abic; lobo pa ajwagi keken aye pe odoko pa Parao.\nYakobo ociko Yucepu me agikkine\n27Jo Icrael gubedo i lobo Ejipt, i lobo Gocen; gunoŋo iye lim, gumedde, gunya mapol. 28Yakobo obedo i lobo Ejipt mwaka apar wiye abiro; kit meno nino pa Yakobo, mwaka me kwone ducu, oromo miya acel ki pyeraŋwen wiye abiro.\n29-Ka kare me to pa Icrael doŋ onyiko cok, ci olwoŋo wode Yucepu, owacce ni, “Ka doŋ berra onen boti, ci irwak ciŋi, odony ki piny i te ema, icikke kweda ki gen ki ada ni, pe ibiyika i Ejipt, 30ento wek acibut kacel ki kwarina; tiŋa woko ki i Ejipt, ci iciyika i kabedo ma giyikogi iye.” En ogamo ni, “Abitiyo kit ma doŋ iwaco-ni.” 31Dok owaco ni, “Kwoŋŋa kwoŋ,” ci ocako kwoŋo kwoŋ. Lacen Icrael okulo wiye piny i wi kitandane.


2 Camuel 12 ACO85 - I kare meno Rwot ocwalo lanebi - Bible Search\n2 Camuel 11 2 Camuel 13\n2 Camuel 12\nNatan ojuko Daudi\n1-I kare meno Rwot ocwalo lanebi Natan bot Daudi, ci ocito otito bote ni, “Jo aryo yam gubedo i gaŋ mo, acel lalonyo, acel lacan. 2Lalonyo onoŋo tye ki lwak romi ki dyaŋi mapol; 3ento lacan onoŋo obedo ki bwoŋ romone acel loko ma onoŋo owilo. Ci odoŋo ki i ciŋe kacel ki litinone; romone obedo ka camo ŋide camme, kun mato pii i kikopone, dok buta bene wa i kore, obedo macalo nyare. 4I kare mo lawot obino bot dano ma lalonyo-ni, ci en pe oye kwanyo limme mo ma i kin romone kikome me tedo welone ma obino boteni, ento dok okwanyo romo pa dano ma lacan-ni, en aye otedo pi welo ma obino bote-ni.” 5Kiniga omako Daudi i kom lalonyo meno matek; ci owaco bot Natan ni, “Macalo Rwot tye makwo-ni, dano ma otimo kit meno ber ginek woko. 6Dok en biculo waŋ romo meno tyen aŋwen, pien otimo kumeno, ma pe otimo kica.”\n7Natan owaco bot Daudi ni, “In aye i dano meno kikome. Ci Rwot, Lubaŋa pa Icrael, owaco ni, ‘Yam awiro in ki moo me bedo kabaka ma loyo Icrael. Alaro in ki i ciŋ Caulo, 8ci amiyo ot pa laditti i ciŋi, ki monne ducu amiyogi i kori, dok amiyo boti ot pa Icrael ki pa Juda. Ka ce meno ducu pud ibwonogi, kono nene ameddi makato meno. 9In icayo lok pa Rwot piŋo, ki tiyo gin marac i nyime? Nen, ityeko neko Uria ma Lakit-ti woko ki pala lucwan, ka dok ikwanyo dakone woko odoko dakoni. In aye ineko en woko ki pala lucwan pa jo Ammon. 10Pala lucwan doŋ pe biweko odi, pien ityeko cayo an pi kwanyo dako pa Uria Lakit me bedo dakoni.’ 11-Rwot dok owaco kit man ni, ‘Nen, abimiyo gin marac poto i komi ma bia ki i odi kikome; dok abikwanyo monni ki i nyimi, ci amiyogi bot lawoti, ci en bibuto ki monni i dyeceŋ ka maleŋ. 12In itiyo i muŋ, ento an abitiyo man atyer i nyim jo Icrael ducu, ki i dyeceŋ bene.’ ” 13Daudi ogamo dog Natan ni, “An atiyo bal i kom Rwot.” Ci Natan owaco bot Daudi ni, “Rwot doŋ otyeko jwayo balli woko, pe doŋ ibito. 14Ento pi kit tim man nyuto atir ni ityeko cayo Rwot ibito. Ento pi kit tim man nyuto atir ni ityeko cayo Rwot marac adada; pi lok meno latin ma ginywalo-ni bito woko.” 15Lacen Natan odok i ode.\nCi Rwot omiyo two ocelo latin ma dako pa Uria onywalo ki Daudi, ci two ori i kome. 16Daudi obedo ka bako doge pi latin bot Lubaŋa, kun ri kec bene; odonyo i ot obuto piny i ŋom dyewor benebene. 17Ludoŋo ma i ode gucuŋ ka ŋete pi tiŋe woko malo ki i ŋom, ento en okwero woko, pe ocamo cam mo kwedgi. 18I nino me abirone latin oto woko. Lutic pa Daudi gulworo tito pi to pa latin, pien gutamo ni, “I kare ma latin pud kwo waloko kwede, pe owinyo dogwa. Ci watwero wacce niŋniŋ ni latin otyeko to woko? Gwok nyo bitimme marac kekene.” 19Ento Daudi ka oneno luticce gitye ka kwilo lok kacel, ci oniaŋ ni latin doŋ oto woko. Owaco bot luticce ni, “Latin doŋ oto woko ce?” Gugamo ni, “En doŋ oto.” 20Ci Daudi ocako a woko ki i ŋom, olwokke, owiro kome ki moo, ka oloko boŋŋine bene. Okato woko ocito i ot pa Rwot, oworo Lubaŋa; ka dok okato woko ocito i ode kikome. Ka openyo pi cam, guketo cam i nyime ci ocamo. 21Luticce guwaco bote ni, “Man kit gin aŋo ma itiyo, ladit? In ibedo ka ri kec ki ka koko pi latin ma onoŋo pud kwo; ento ka latin doŋ oto woko, ci doŋ ia malo icako camo cam.” 22Daudi ogamo ni, “I kare ma latin pud tye makwo-ni, abedo ka ri kec ki ka koko pi latin kun atamo ni, ‘Aŋa mono ma ŋeyo ka nyo kica bimako Rwot i koma, wek latin pe oto?’ 23Ento kombeddi doŋ latin otyeko to woko; pud dok ari kec piŋo kono? An dok atwero dwoko en cen bo? Wayi an aye doŋ abicito bote yo, ento en pe dok bidwogo bota.”\n24Daudi okweyo cwiny dakone Batceba, ci obedo kwede. Onywalo kwede latin laco, ocako nyiŋe Solomon. Rwot bene omaro latin-nu. 25Ocwalo lanebi Natan, ci ocako nyiŋ latin ni Jedidia*, pi Rwot.\nDaudi omako Raba\n(1 Tek 20.1-3)\n26I kare meno Joab obedo ka lweny i kom Raba, ma en gaŋ pa jo Ammon, ci omako gaŋ piine. 27Ocwalo lukwena bot Daudi ka wacce ni, “Abedo ka lweny i kom Raba, atyeko mako gaŋ piine bene. 28In doŋ icok lwak mudoŋŋi kacel, ci ibin irum gaŋ man wek imak woko, wek pe an aye amaki, miyo gilwoŋo ki nyiŋa.” 29Kit meno Daudi ocoko lwak kacel ci ocito kunnu kwedgi i Raba, olwenyo i kome ci omako woko. 30Daudi okwanyo lalukana me jabu ki i wi Milkom ma jokpa jo Ammon. Pekke romo ratili miyaacel, got me wel bene onoŋo tye iye, ci gicibo i wi Daudi. Daudi Odwogo ki jami ma giyako i gaŋ-ŋu madwoŋ twatwal. 31Dok okelo dano ma giyakogi ki i gaŋ meno, oketogi ka tic ki mucumeno ki cururu nyonyo ki latoŋ-gu, ka dok oketigi ka tic matek me waŋo matafali; en obedo ka timo dano ma i gaŋi pa jo Ammon kit meno. Lacen Daudi ki lwak ducu gudok cen i Jerucalem.


Yocwa 1 ACO85 - Ka Moses latic pa Rwot doŋ oto woko, - Bible Search\nNwoyo Cik 34 Yocwa 2\nYubbe pi camo lobo Kanaan\n1Ka Moses latic pa Rwot doŋ oto woko, Rwot owaco bot Yocwa wod pa Nun ma lakony pa Moses ni, 2“Laticca Moses doŋ oto woko; pienno in aye doŋ ia malo, iciŋol loka Jordan man, in ki lwak jo-ni ducu, wucit wa i lobo ma abemiyo botgi-ni, ma abimiyo bot gin jo Icrael. 3-Kabedo ducu ma tyenwu binyono abimiyo botwu, kit ma yam aciko ki Moses. 4Cakke wa i tim ki i Lebanon kany o kwede wa i kulu madit, en aye kulu Euprate, lobo ducu pa jo Kit nio wa i Nam Madit ma yo tuŋ potoceŋ, ducu bibedo lobowu. 5-Pe tye dano mo ma bicuŋ i nyimi i kare me kwoni ducu. Kit ma yam abedo ki Moses, abibedo kwedi kit meno; pe abibwoti, pe abitenyi ata. 6-Bed oteka ma cwinyi nwaŋ, pien ibimiyo rok man leyo lobo ma yam akwoŋo pire bot kwarowu ni abimiyo botgi. 7Ento bed oteka ma lacwinye nwaŋ, bed ma igwokke ka lubo cik ma yam laticca Moses ociki kwede i gin ma itiyo ducu; pe iŋak idok yo tuŋ acuc nyo yo tuŋ acam, wek ibed ki gum maber i kabedo ducu ma ibicito iye. 8Buk man me cik pe bia ki i dogi, ento ibibedo ka Iwodone i cwinyi dyeceŋ ki dyewor, wek igwokke ka lubo gin ducu ma gicoyo iye-ni, Kit meno bimiyo nyimi bedo maleŋ, ka dok ticci ducu bicobbe kakare. 9An doŋ atyeko ciki ba. Bed oteka ma cwinyi nwaŋ; pe komi omyel, pe cwinyi oryaŋŋe, pien Rwot Lubaŋani tye kwedi ka ma iwoto iye ducu.”\n10Yocwa ociko ludito ma giloyo lwak ni, 11“Wuwot i dye gony ka ciko lwak ni, ‘Wuyub camwu; pien odoŋ nino adek ci wucito ka ŋolo loka kulu Jordan, wucito iye ka camo lobo ma Rwot Lubaŋawu omiyo botwu me bedo mewu.’ ”\n12-Yocwa dok owaco bot jo Reuben, jo Gad ki nucu kaka pa Manace ni, 13“Wupo lok ma yam Moses latic pa Rwot ocikowu kwede kun wacci, ‘Rwot Lubaŋawu doŋ otyeko miyowu kabedo me yweyowu, en doŋ omiyowu lobo man.’ 14Monwu ki litinowu ki dyaŋiwu gibidoŋ i lobo ma yam Moses omiyo botwu i ŋe Jordan kany; ento oteka lweny ma gitye i kinwu ducu gibikato loka ca ki jami lwenygi ducu i nyim omegigi pi konyogi, 15nio ka Rwot omiyo yweyo bot omegiwu macalo omiyo botwu-ni, ci gin bene gicamo lobo ma Rwot Lubaŋawu omiyogi. Ka doŋ wubidok i lobo ma mewu-ni, ci doŋ wubibedo iye matwal, en aye lobo ma yam Moses latic pa Rwot omiyo botwu i ŋe Jordan kany ma tuŋ wokceŋ.” 16Ci gugamo dog Yocwa ni, “Gin ma doŋ iciko ducu wabitiyo, dok ka ma icwalowa iye ducu wabicito. 17Kit macalo yam waworo dog Moses i lok ducu-ni, wabiworo dogi bene kit meno. Rwot Lubaŋa keken aye obed kwedi, kit ma yam obedo ki Moses! 18Dano mo ka okwero lokki ce ojemo i kom cikki ki gin ducu ma iciko, gibineke woko. In aye ibed oteka ma cwinyi nwaŋ.”


Ododo me Baibul Larre ki i Ejipt Nio wa i Kabaka Mukwongo me Icrael - Kabedo me Intanet pa Lucaden pa Jehovah\nMoses otelo Luicrael me a ki i opii i Ejipt nio wa i Got Cinai, ka ma Lubanga omiyo botgi cikke iye. Lacen, Moses ocwalo co 12 me roto lobo me Kanaan. Ento jo 10 ki i kin-gi gudwogo ki ripot marac. Gin guweko dano gumito dok woko Ejipt. Pien pe gubedo ki niye, Lubanga opwodo Luicrael kun wekogi lak ata i dye tim pi mwaka 40.\nMe giko, kiyero Yocwa me telo Luicrael me terogi i lobo Kanaan. Me konyogi wek gukwany lobo meno, Jehovah oweko lwak tango otimme. En omiyo Kulu Jordan pe omol, cel me Jeriko opoto piny, ki ceng ocung mot pi nino acel kulu. I nge mwaka abicel, kikwanyo lobo meno woko ki bot Lukanaan\nCakke ki i kom Yocwa, lungolkop aye guloyo Icrael pi mwaka 356. Wapwonyo lok i komgi, calo Barak, Gideon, Jeputa, Samson ki Camuel. Wakwano bene lok i kom mon mogo calo Rakab, Debora, Yayeri, Ruth, Naomi, ki Delila. Dong ducu, Dul me ADEK loko i kom gin mutimme con ma otero mwaka 396.


Luka 13 ACO85 - I kare meno onoŋo tye jo mogo kunnu ma - Bible Search\nKa pe wuŋut, ci wun ducu wubito\n1I kare meno onoŋo tye jo mogo kunnu ma gutitte pi Lugalilaya mogo ma yam Pilato orubo remogi kigitumgi. 2En odok iye botgi ni, “Wutamo ni Lugalilaya meno gin lubalo makato Lugalilaya mukene ducu, ma omiyo guneno can kit meno-ni? 3Atito botwu ni, pe; ento ka pe wuŋut, ci wun ducu wubito kit meno. 4Nyo jo apar wiye aboro meno ma yam ot ma wiye bor opoto i komgi onekogi i Ciloam, wutamo ni gin onoŋo gutimo bal makato jo mukene ducu ma bedo i Jerucalem? 5Atito botwu ni, pe; ento ka pe wuŋut, ci wun ducu wubito kit meno.”\nCarolok i kom oduro ma pe nyak\n6Yecu obolo carolok ni, “Yam tye dano mo ma onoŋo tye ki oduro ma gipito i poto olokke. En obino kun yenyo nyige, ento pe onoŋo. 7Owaco bot lapur ni, ‘Nen, koni doŋ odoko mwaka adek kun abino, ayenyo nyig oduro man, pe anoŋo. Toŋ woko; piŋo balo ŋom nono?’ 8Lapur odokke iye ni, ‘Ladit, koŋ iwek obed pi mwaka man doki, nio ka abako ŋom i tere, aonyo iye cet dyaŋ mutwo. 9Ka binyak i mwaka ma bino-ni, ci ber; ento ka pe, ci ibitoŋo giri.’ ”\nGicaŋo dako ma cen ogomo i ceŋ cabit\n10Yam onoŋo Yecu tye ka pwony i kacokke mo i ceŋ cabit. 11Dako mo onoŋo tye kunnu ma tye ki cen ma okelo goro i kome pi mwaka apar wiye aboro; onoŋo doŋ ogome woko, ma pe twero tirre. 12Ka Yecu onene, olwoŋe, owacce ni, “Dako, gigonyi woko i kom goroni.” 13Oketo ciŋe i kome; cutcut dako-nu otirre, ci opako Lubaŋa. 14-Ento kiniga omako ladit me kacokke, pien Yecu ocaŋo dano i ceŋ cabit. Owaco bot lwak ni, “Tye nino abicel ma myero giti iye tic; wubin i nino meno wek gicaŋwu, pe i ceŋ cabit.” 15Rwot odokke iye ni, “Wun lubuta! Ŋat acel acel ki i kinwu pe gonyo twonne nyo kanane ki i ka-camgi, ci tero i pii i ceŋ cabit. 16Dako man, ma en nya pa Abraim,, ma ceŋ Catan otweye pi mwaka apar wiye aboro kulu, pe myero gigonye ki i twec man i ceŋ cabit?” 17I kare ma Yecu oloko lok man, ci lewic omako lukworre ducu; lwak ducu cwinygi obedo yom pi tic me deyo ducu ma en otiyo.\nCarolok i kom kodi karadali\n(Matayo 13.31-32; Marako 4.30-32)\n18Pi meno en owaco ni, “Ker pa Lubaŋa rom ki gin aŋo? Abiporo ki gin aŋo? 19Rom ki kodi dek karadali ma dano mo okwanyo, ocoyo i potone; ci odoŋo, odoko yat madit, winyo me polo gibino gigero odigi i jaŋe.”\nCarolok i kom tobi\n20Dok owaco ni, “Abiporo ker pa Lubaŋa ki gin aŋo? 21Rom ki tobi ma dako mo okwanyo, orubo ki moko mugati ma romo adita adek, nio ka moko ducu oyenyo, okwot.”\n(Matayo 7.13-14, 21-23)\n22Yecu omedde ki wotte i kin gaŋi madito ki matino, kun pwonyo, dok kwede tuŋ Jerucalem. 23Ŋat mo openye ni, “Jo manok aye bilarre?” Yecu owaco botgi ni, 24“Wuket tek wek wudony ki i doggola madiŋ; pien awaco botwu ni, jo mapol gibitemo donyo, ento pe gibitwero. 25Ka won ot doŋ oa malo ocego doggola, wun wubicuŋ ki woko wudwoŋo doggola kun wuwaco ni, ‘Ladit, yab botwa doggola ba!’ En bidok iye botwu ni, ‘An pe aŋeyo ka ma wua iye.’ 26Ci wun wubiwaco ni, ‘Yam wacamo dok wamato kacel kwedi, dok bene ipwonyo dano i dye gaŋwa.’ 27-Ento en biwaco botwu ni, ‘Awaco botwu ni, pe aŋeyo ka ma wua iye; wua woko ki i nyima, wun lutim maraco ducu!’ 28--Kunnu wubikok, wubikayo lakwu, ka wuneno Abraim ki Icaka ki Yakobo ki lunebi ducu kun gitye i ker pa Lubaŋa, ento wun kikomwu gibolowu woko. 29Dano gibibino kun gia ki tuŋ wokceŋ, ki tuŋ potoceŋ, ki yo tuŋ acam, ki tuŋ yo acuc, gibibedo piny i dog cam i ker pa Lubaŋa. 30-Nen, jo mogo ma lacen gibibedo meati, ki jo mogo meati gibibedo me lacen.”\nYecu okok pi Jerucalem\n31I cawa meno luparicayo mogo gubino, guwaco bot Yecu ni, “Cit woko ki kany, pien Kerode mito neki.” 32Yecu odok iye botgi ni, “Wucit, wuwac bot too can ni, ‘Nen, abiryemo cen dok abicaŋo dano tin ki diki, i nino me adekke abicobone. 33Kadi bed kit meno, myero amedde gira ki wotta, tin ki diki ki diki maca; pien lanebi pe myero oto ka mukene ma pe i Jerucalem.’ 34Jerucalem, Jerucalem, in ma ineko lunebi, ma icelo dano ma gioro boti woko ki got, tyen adi ma nene amito coko litinoni woko, macalo min gweno coko litinone i te bwome, ento wun pe wuye giwu! 35-Nen, doŋ gitenyo otwu botwu. Atito botwu ni, pe wubinena nio ka wubiwacci, ‘Gipwo ŋat ma bino i nyiŋ Rwot.’ ”


1 Jo Tecalonika 3 ACO85 - I kare ma doŋ waneno ni pe - Bible Search\n1 Jo Tecalonika 2 1 Jo Tecalonika 4\n1 Jo Tecalonika 3\n1-I kare ma doŋ waneno ni pe waromo ciro wacel, wamito ni wadoŋ woko cen kenwa i Atene, 2ci waoro botwu Temceo, ma en ominwa ki latic pa Lubaŋa i tito lok me kwena maber i kom Kricito, wek ojiŋ cwinywu obed tek dok odi cwinywu i kom niyewu, 3wek can magi pe oryaŋ kom dano mo. Wun kikomwu wuŋeyo ni can ma kit meno myero opot i komwa. 4Pien i kare ma pud watye kacel kwedwu watittiwu con ni, i kare mo i anyim wabineno can, ma doŋ bene otimme woko kit macalo wuŋeyo-ni. 5Pi lok man,, ka doŋ anoŋo ni pe aromo diyo cwinya, aoro dano botwu wek aniaŋ i kom niyewu, ka ce labit dano doŋ obitowu woko, nyo ticwa ma watiyo bene doŋo olal nono.\n6-Ento kombeddi Temceo doŋ odwogo botwa kun oa ki botwu. En okelo botwa lok mamit i kom niyewu ki mar ma wutye kwede, dok bene ni wupo piwa jwijwi ki kica madwoŋ kun wuparo pi nenowa mada macalo wan bene waparo me nenowu. 7Utmegiwa, meno aye gin mumiyo cwinywa okwe i komwu pi niyewu, i can ki i un ma giunowa kwede ducu; 8kombeddi doŋ wabedo kwo ka wacuŋ matek i Rwot. 9Kit pwoc aŋo muporre ma waromo miyo bot Lubaŋa piwu, ki pi yomcwiny ducu ma wumiyowa ma miyo cwinywa bedo yom i nyim Lubaŋa? 10I dyeceŋ ki dyewor walego Lubaŋa matek twatwal pi nenowu waŋ ki waŋ, wek wamed botwu gin murem i kom niyewu.\n11Lubaŋa Wonwa kikome, ki Rwotwa Yecu Kricito, myero omi wanoŋ yo me bino botwu. 12Dok walego Rwot omiwu wumedde matek twatwal i mar, kun ŋat acel acel maro lawote ki jo ducu, i kit ma wan wamarowu kwede, 13wek en ojiŋ cwinywu obed tek dok wubed jo maleŋ laboŋo lok mo ma loyowa i nyim Lubaŋa Wonwa, i kare me dwogo pa Rwotwa Yecu ki jone maleŋ ducu.


Tic Pa Lukwena 3 ACO85 - I nino mo Petero ki Jon guito - Bible Search\nTic Pa Lukwena 2 Tic Pa Lukwena 4\nTic Pa Lukwena 3\nPetero ocaŋo laput i doggola ot pa Lubaŋa\n1I nino mo Petero ki Jon guito malo i ot pa Lubaŋa i cawa me lega, cawa aboŋwen 2Onoŋo tye dano mo laput nia i kare ma ginywale ma gitiŋo ci giketo i doggola ot pa Lubaŋa ma gilwoŋo Maber, pi lego kony bot jo ma gidonyo i ot. 3Ka oneno Petero ki Jon gimito donyo i ot pa Lubaŋa, ci openyogi ni gumiye kony. 4Petero kacel ki Jon guciko waŋgi i kome, ci Petero owacci, “Nen komwa.” 5Ci oketo cwinye ka nenogi, kun geno ni gibimiye gin mo. 6Ento Petero owacci, “Pe atye ki lim mo, ento amii gin ma atye kwede; i nyiŋ Yecu Kricito Lanajaret, woti.” 7Ka omako bade lacuc ci otiŋe kwede malo; ci tyene ki odilo tyene omoko woko matek cut. 8Oa, otirre ocuŋ, owoto odonyo kwedgi i ot pa Lubaŋa, ma woto kun pye, dok pako Lubaŋa. 9Lwak jo mapol ducu gunene ka woto kun pako kwede Lubaŋa, 10ci guniaŋ ni en dano ma yam lego kony i doggola Maber-ri. Guuro matek ma doggi otwo woko pi gin ma otimme i kome-ni.\nLok ma Petero otito i te baraja pa Solomon\n11Ka pud omoko i kom Petero ki Jon, ci lwak dano ducu guriŋo gucokke botgi i te baraja ma gilwoŋo ni pa Solomon. 12Ka Petero onenogi, ci owaco bot lwak ni, “Wun jo Icrael wuuro lok man piŋo? Piŋo wuciko waŋwu i komwa macalo wan aye ma watimo lok man ki tekwa, nyo ni pien wan jo ma lworo Lubaŋa omiyo dano-ni owoto? 13-Lubaŋa pa Abraim, ki pa Icaka ki pa Yakobo, Lubaŋa pa kwarowa, yam oketo deyo i kom laticce Yecu ma wun wumiyo i ciŋ Pilato kun wukwere woko i kare ma Pilato oyubbe me gonyo en. 14-Ento wun wukwero en Ŋat Maleŋ ki ma Kite Atir-ri, kun wulego ni omi botwu lanek, 15ci wuneko Won Kwo. Ento Lubaŋa ocere woko ki i kin jo muto, wan lucaden i kom lok man. 16Pi nyiŋe, ki pi ye nyiŋe, en aye omiyo kom laco man odoko tek macalo wuneno dok wuŋeyo; pi ye Yecu omiyo laco man olimo yotkom i nyimwu ducu.\n17“Iyo, utmega, aŋeyo ni yam wutimo man ma onoŋo wukwiya, macalo luditowu bene. 18Ento macalo yam Lubaŋa oloko i dog lunebine ducu ni Kricito mere myero onen can, ci doŋ omiyo ocobbe kakare kumeno. 19Iyo, wuŋut, wudwog cen, wek balwu gijwa woko, wek nino me yweyo ma a ki bot Rwot obin botwu, 20wek en ocwal Kricito ma oyero piwu, en Yecu, 21ma myero gijole i polo nio ka kare oromo me dwoko jami ducu kakare, ma yam Lubaŋa oloko pire i dog lunebine maleŋ nia wa con. 22-Moses yam owacci, ‘Rwot Lubaŋa bicwalo lanebi mo piwu ma bia ki i kin utmegiwu macalo ocwalo an. Wubiwinyo en i lok ducu ma bititowu. 23-Dok ka obinen dano mo ma pe biwinyo lanebi meno, waŋe birwenyo woko ki i kin lutugi.’ 24Ki lwak lunebi ducu ma yam guloko, cakke wa i kom Camuel ki jo ma gulubo kore, gutito bene pi kare man. 25-Wun likwayo pa lunebi, ki lule gicikke ma yam Lubaŋa omiyo bot kwarowu, kun waco bot Abraim ni, ‘Rok ducu gibilimo gumgi ki i kom likwayi.’ 26Ka doŋ Lubaŋa otyeko keto laticce, okwoŋo cwale botwu pi kelliwu gum ma miyo ŋat acel acel lokke weko timo bal.”


2 Luker 10 ACO85 - Onoŋo Akab tye ki awobene pyerabiro - Bible Search\n2 Luker 9 2 Luker 11\n2 Luker 10\nYeko oneko jo me ot pa Akab otyeko woko\n1Onoŋo Akab tye ki awobene pyerabiro ma gibedo i Camaria. Yeko ocako coyo waraga mogo, ci ocwalogi i Camaria bot ludito ma giloyo gaŋ meno, ki bot ludoŋo, ki bot lugwok litino awobe pa Akab, kun waco ni, 2“Litino pa rwotwu tye botwu, dok bene wutye ki gadigadi lweny ki aguragura-gu, ki gaŋi ma girumo ki cel gogo, ki jami lweny-gu. Doŋ ka ce waraga man oo botwu, 3wuyer latin ker mo maber ki ma romo loc ki i kin litino awobe pa rwotwu, ci wuket i wi komker pa wonne, ka doŋ wulweny pi ot pa rwotwu.” 4Ento gubedo ki lworo matek, ci guwacci, “Nen ba, ka luker aryo ca pe gucuŋ i nyime, ci wan kono watwero cuŋ i nyime niŋniŋ?” 5Pienno dano ma onoŋo loyo kal ki ŋat ma loyo gaŋ ducu, kacel ki ludoŋo ki lugwok litino, gucwalo lok bot Yeko kun giwacci, “Wan luticci; wabitiyo gin ducu ma ibicikowa kwede. Wan pe wabiketo kabaka mo; in iti gin ma ineno ni ber.” 6Dok onwoyo coyo botgi waraga me aryo, kun waco ni, “Ka ce wun wutye tuŋ bota, ka ce wuyubbe me woro doga, ci wukwany wi litino awobe pa rwotwu, ci wubin bota i Jejreel diki ka onyoo.” Onoŋo litino awobe pa kabaka ma romo jo pyerabiro gitye bot jo madito ma i gaŋ meno ma gibedo ka pitogi. 7Ka waraga oo botgi, ci gumako litino awobe pa kabaka, gunekogi woko, jo pyerabiro-nu, gucoko wigi i aduku mogo, gutero wa i Jejreel. 8Ka lakwena ocito otitte ni, “Doŋ gityeko kelo wi litino awobe pa kabaka ducu,” ci en ogamo ni, “Wucan wigi obed odu aryo ki i ŋet dogcel me gaŋ, ka ma gidonyo iye, obed nio wa odiko.” 9Ka okato odiko, ocuŋ iye ci owaco bot lwak ducu ni, “Wun pe wutye ki bal mo. An gira apiro lok me neko rwoda, ci atyeko neko en woko; ento aŋa ma oneko jo magi woko ducu? 10Ber wuŋe atir ni lok pa Rwot pe poto piny noŋo. Lok ma yam Rwot oloko ma dok i kom ot pa Akab bicobbe ducu; pien Rwot otyeko tiyo gin ma yam owaco ki i dog Laticce Elia.” 11-Yeko dok oneko jo ducu ma i ot pa Akab mudoŋŋe i Jejreel, oneko wa jone madito-gu ducu, ki lureme ma cok kwede, ki ajwagine, nio ka otyekogi woko ducu ma acel mo pe odoŋ.\n12Ka otiŋo wot ocito wa i Camaria. Ki i yo ma onoŋo en tye i Bet-eked ka ma lukwat gigurre iye. 13Yeko oromo ki jo ma gin ludoggola pa Akajia kabaka me Juda, openyo ni, “Wun aŋa-gi?” Gugamo ni, “Wan ludoggola pa Akajia, wan wabino ka moto litino kal ki litino awobe pa daker yo.” 14En owacci, “Wumakgi makwo.” Ci gumakogi makwo, gunekogi woko ka ŋet bur me Bet-eked, jo ma giromo pyeraŋwen wiye aryo, ne oweko acel mo obwot.\n15Ka oa woko ki kunnu, ci orwatte ki Yekonadab wod pa Rekab ma bino ka jolo wiye; ci omoto en, owacce ni, “Cwinyi leŋ i koma macalo an cwinya leŋ kwede i komi-ni?” Yekonadab odok iye ni, “Atye kit meno.” Yeko owacci, “Ka it ye kit meno, ci cwal ciŋi bota.” En ocako cwalo ciŋe. Yeko otiŋe i gadigadine, 16kun wacce ni, “Bin wacit kacel, wek inen kit ma akemo maka kwede pi Rwot.” Kit meno Yeko ocako tere i gadigadine. 17Ka oo i Camaria, ci oneko jo pa Akab ducu ma onoŋo gudoŋ kunnu, nio ka oyweyogi woko ducu liweŋ, kit ma yam Rwot oloko ki Elia-ni.\nYeko ojuko woro Baal woko\n18Yeko dok ocoko lwak ducu, owaco botgi ni, “Akab yam otiyo ki Baal manok mo, ento abitiyo bote makato. 19Pienno wulwonna lunebi pa Baal ducu, ki jo ma giworo en ducu, ki ajwagine ducu; pe ŋatti mo obed peke, pien atye ki gitum madwoŋ me atyera bot Baal; dano mo ma obedo pe, pe bibedo makwo.” Ento Yeko otiyo ki ryeko laum wan: pien onoŋo oyubbe me tyeko luwor Baal woko. 20Yeko dok ociko ni, “Wulwoŋ cokke madit pi Baa!.” Ci gucako lwoŋone. 21Yeko ocwalo kwena oromo i Icrael ducu, ci luwor Baal ducu gubino; pe dano mo odoŋ ma pe obino. Gucako donyo i ot pa Baal, ci ot pa Baal opoŋ tuŋŋi ki tuŋŋi ducu. 22Yeko owaco bot ladit me ot boŋŋi ni, “Kel ginaruka pi luwor Baal ducu.” En ocako kelo ginaruka pigi. 23Yeko ocako cito i ot pa Baal kacel ki Yekonadab wod pa Rekab; ci owaco bot luwor Baal ni, “Wuyeny, wek wunen ni lutic pa Rwot mo pe odoŋ i kinwu, kono luwor Baal keken.” 24En dok odonyo iye ka tyero gityer ki gitum awaŋa-gu. Yeko onoŋo doŋ okano jo pyeraboro woko i ŋe ot, kun wacci, “Dano mo ma oye ŋat mo acel ki i kom jo ma amiyo i ciŋwu-ni obwot, ci kwone aye bidyero ka waŋe.” 25Ka otyeko tyero gitum awaŋa, Yeko owaco bot lukur-piny ki ludito pa askari ducu ni, “Wudony i ot, wunekgi woko; pe wuwek dano mo obwoti.” Kit meno gunekogi woko ki pala lucwan, ci lukur-piny ki ludito pe askari ducu gucako bologi woko, ka gudonyo kwede wa i kicika ma i tyelo ot pa Baal, 26ci gukelo wir ma nene tye i ot pa Baal woko, guwaŋo woko. 27Dok gumuko wir pa Baal woko, ka dok gumuko ot pa Baal bene, guloko odoko ot coron nio wa onyoo.\n28Yeko ojwayo tim me woro Baal woko ki i Icrael kit meno. 29-Ento Yeko pe obwoto lubo bal pa Jeroboam wod pa Nebat ma omiyo jo Icrael bene gubalo-ni, en aye bal me woro litino twoni me jabu ma i Betel ki Dan. 30Rwot owaco bot Yeko ni, “Pien in itimo ber pi tiyo gin ma nen atir i waŋa, dok ityeko timo ot pa Akab kit ducu ma tye i cwinya-ni, pienno likwayi gibibedo i wi komker me Icrael nio i yalwak me aŋwenne.” 31Ento Yeko yam pe ogwokke ka lubo cik pa Rwot Lubaŋa pa Icrael ki cwinye ducu; pe obwoto lubo bal pa Jeroboam, ma en omiyo jo Icrael bene gubalo-ni.\n32I kare meno Rwot ocako ŋwido i lobo Icrael woko. Kajael olwenyo i komgi, oloyogi ki i lobo Icrael ducu. 33Tuŋ wokceŋ me kulu Jordan omayo iye lobo Gilead ducu, ki jo pa Gad, jo pa Reuben ki jo pa Manace, cakke ki i Aroer ma i ŋet nota kulu Amon, en aye lobo Gilead ki Bacan. 34Lok kom Yeko mudoŋŋe ducu, ki gin ducu ma yam otiyo, ki tekke ducu, gityeko coyone i buk me Tekwaro pa Luker me Icrael. 35Kit meno Yeko oywe kacel ki kwarine, ci giyiko i Camaria. Wode Yekoakaj aye oleyo ka, tyene. 36Kare ma Yeko oloyo jo Icrael ki i Camaria oromo mwaka pyeraryo wiye aboro.


Acakki 39 ACO85 - Gitero Yucepu woko i Ejipt, ci - Bible Search\nAcakki 38 Acakki 40\nYucepu ki dako pa Potipar\n1Gitero Yucepu woko i Ejipt, ci Potipar ladit tic pa Parao, ma loyo askari lukur-piny, ma Laejipt, owilo en woko ki bot jo Icmael ma gutere kunnu-ni. 2-Rwot yam tye ki Yucepu, ci odoko lakomegum; ocako bedo gire i ot pa laditte ma Laejipt; 3ci laditte bene oneno ni Rwot tye kwede, pien Rwot omiyo gin ducu ma en tiyo bedo maber. 4Cwiny Potipar obedo, yom i kom Yucepu, ci odoko laticce. Ocako kete obedo ladit ma loyo ode ki jamine ducu. 5Nia i kare meno ma okete obedo ladit ma loyo ode, ki lalo jamine ducu, Rwot ocako miyo gum obedo i ot pa Laejipt meno pi Yucepu; gum pa Rwot opoto i kom jami ma yam tyekwede ducu, ma i ot ki ma i poto-gu. 6Ci Potipar omiyo jami ducu i te loc pa Yucepu; pi bedo kwede omiyo doŋ pe paro gin mo, kono pi cam keken ma en camo-ni.\nOnoŋo Yucepu nen mabulobulo, dok mwonya matek. 7Lacen dako pa laditte cwinye ocako pyette i kom Yucepu, ci owacce ni, “Wabut kwedi.” 8Ento en okwero woko, ci owaco bot ci-laditte ni, “Nen ba, pi bedona kany omiyo laditta pe doŋ paro pi gin mo ma tye i ot-ti, dok otyeko keto gin ducu ma etye kwede i ciŋa. 9En pe doŋ tye ki dit makato an i ot man, pe tye gin mo ma dok okano ma peya omiyo i ciŋa, kono in keken, pien in i dakone. An dok acorre ka tiyo bal madit marac kuman niŋniŋ, kun atimo wa bal i kom Lubaŋa kulu?” 10Kadi bed dako meno obedo ka bito Yucepu jwijwi, pe omedo ki winyo lokke, pe oye buto kwede, kadi bedo kwede.\n11Ento ka nino mo acel owec, ma, onoŋo laco mo pe i ot, ka Yucepu odonyo i ot ka tiyo ticce, 12ci dako-nu omake ki boŋone, kun wacci, “But kweda.” Ento Yucepu omwomme oweko boŋone i ciŋe, okato gire woko ki i ot. 13Ka dako-nu oneno en oweko boŋone i ciŋe, omwomme gire oka-to woko ki i ot, 14ci olwoŋo co ma gibedo i ode, ci otittigi ni, “Nenu, ladit-ti okelo Laibru-ni kany me nywarowa; obino bota i ot ni ebut kweda kulu, ci atokke adaŋŋe ki koko matek. 15Ka oneno ni atiŋo dwana malo kun agorre matek ki koko, ci otenyo ginarukane bota, ci omwomme oka-to woko ki i ot.” 16Ci opyelo boŋone ka ŋete nio ka won ot odwogo paco. 17Otitte kit lok acel-lu, kun waco ni, “Opii Laibru-ni ma ikelo i kinwa obino bota i ot ka nywara; 18ento ka atiŋo dwana oyotoyot kun adaŋŋe, ci oweko ginarukane bota, omwomme gire woko ki i ot.”\n19Ka Potipar owinyo lok ma dakone olokke, ni, “Man en aye kit ma opiini otima kwede”, ci kiniga omake matek mada. 20Ocako mako Yucepu, oketo i mabuc, i kabedo ma gitweyo iye lumabuc pa kabaka, ci obedo i mabuc kunnu. 21-Ento Rwot onoŋo tye ki Yucepu, ci onyutte mar mere ma pe lokke, ci omiyo en oyomo cwiny lagwok ot mabuc. 22Lagwok mabuc omiyo twer ki Yucepu me gwoko lumabuc ducu ma gitye i mabuc; gin ducu ma gitiyo kunnu, en aye loyo. 23Lagwok ot mabuc pe doŋ tamo pi gin mo ma oketo i ciŋ Yucepu, pien onoŋo Rwot tye kwede; gin ducu ma en tiyo, Rwot omiyo iye gum.


Acakki 6 ACO85 - Ka dano gucako medde wi lobo, ci - Bible Search\nAcakki 5 Acakki 7\n1-Ka dano gucako medde wi lobo, ci gunywalo anyira. 2Ka awobe pa Lubaŋa guneno anyira pa dano beco, gucako yero me anyoma ki i kingi. 3Ci Rwot owacci, “Cwinya pe doŋ bibedo i dano matwal, pien en kom mamwa, ento kare me kwone bibedo mwaka miya acel ki pyeraryo.” 4-Jo Nepil onoŋo gitye i lobo i kare meno, ki lacen bene, i kare ma awobe pa Lubaŋa guyabo wi anyira pa dano, gunywalo kwedgi litino. Gin aye cog jo matego mukwoŋo i lobo, ma nyiŋgi ŋene matek.\n5-Rwot oneno ni bal pa dano odoko dit woko i wi lobo, dok tam ducu ma cwinygi lwodo kare ducu kemo bal keken. 6Rwot oŋut pi cweyo dano i lobo, ocwero cwinye matek. 7Rwot owacci, “Abijwero dano woko ma yam aketo-ni ki wi lobo, dano ki lee ki gin ma lak alaka ki winyo me polo, pien doŋ atyeko ŋut pi cweyogi.” 8Ento Nua aye onoŋo yomo cwiny Rwot.\nNua opayo yeya\n9-Man aye tekwaro pa Nua. Nua yam obedo dano ma kite atir, ma pe ki bal mo i kin yalwakke; Nua obedo ka wot kacel ki Lubaŋa. 10Nua onoŋo tye ki awobene adek, Cem, Kam ki Yafeci.\n11Lobo oballe woko ki i nyim Lubaŋa, onoŋo doŋ opoŋ ki bwami. 12Ka Lubaŋa oneno lobo, oneno oballe woko, pien dano ducu gutyeko balle woko i kit bedogi i wi lobo. 13Ci Lubaŋa owaco ki Nua ni, “Agik pa dano ducu doŋ obino i nyima, pien gupoŋo lobo woko ki bwami; nen, abityekogi woko, kacel ki lobo bene. 14Pa yeya meri ki yat gofer; ci ipok kicika i yeya, ka imwon iye ki ŋeye ki odok abic 15Ibitiyone kit man: yeya borre biromo yadi miya acel ki pyerabic, ki lacce yadi pyeraryo wiye abic, borre tuŋ malo yadi apar wiye abic. 16Tuc waŋ dirica i yeya, kun iweko danne malo doŋ futi acel ki nucu; ka iket doggola i but yeya, ci ipok iye obed kabedo adek, ma pinnye, me aryone ki me adekke ma malone. 17Pien nen, abicoro pii aluka madwoŋ i wi lobo, wek otyek kom gin ducu ma tye ki kwo, i te polo, wek gin ducu ma gitye i wi lobo oto woko. 18Ento in aye abimoko gicikkena kwedi; ibidonyo i yeya, in kacel ki litinoni, ki dakoni, ki mon pa awobeni ducu. 19Kwany gin makwo ducu ma gitye ki kom ki aryo aryo ki i kit kwagi acel acel, ci ipikgi i yeya, wek gubed kwo kacel ki in; gubed co ki mon. 20Winyo macalo kit kwagi tye, lee macalo kit kwagi tye, gin ma lak alaka i ŋom macalo kit kwagi tye, gin bibino boti ki aryo aryo ki i kit kwagi acel acel wek gubed kwo. 21Dok iter kit kwa cam ducu ma gicamo, ci ikangi; wek gubed me acamagi bene.” 22-Nua otimo kumeno; ocobo ducu macalo Lubaŋa ocike.


Niyabo 20 ACO85 - Ka dok aneno lamalaika mo oa ki i - Bible Search\nNiyabo 19 Niyabo 21\nMwaka alip acel\n1Ka dok aneno lamalaika mo oa ki i polo kun lor bino piny; onoŋo omako layab me bur ma tere pe gik, ki nyor mapek adada. 2-Ci omako min kulu madit ca, ma obedo twol macon-ni, ma en aye Ladot dok Catan bene, ka otweye woko pi mwaka alip acel, 3ci obole woko i bur ma tere pe gik, oloro dog bur woko, omwono woko bene kun oketo lanen i wiye wek pe dok omedde ki bwolo rok ducu, nio waŋ ma mwaka alip acel doŋ okato. I ŋe meno myero gigonye woko pi kare mo manoknok.\n4-Lacen dok aneno kamker mapol, jo ma gubedo i wigi obedo jo ma onoŋo gimiyo botgi twero me ŋolo kop. Aneno bene tipo pa jo ma yam giŋolo ŋutgi woko pi miyo cadengi i kom Yecu ki pi lok pa Lubaŋa, gin jo ma yam pe guworo lee ca, nyo calle, dok bene ma yam pe guketo poyone i tur nyimgi nyo i ciŋgi. Gin doki gubedo kwo, gubedo ka loc kacel ki Kricito pi mwaka alip acel. 5Jo muto mukene-gu ducu pe dok gubedo kwo, nio waŋ ma mwaka alip acel doŋ okato. Man aye cer mukwoŋo. 6Tye ki gum ŋat ma bibedo i cer man mukwoŋo-ni, dok bene en dano maleŋ pa Lubaŋa kikome. Jo macalo meno, to me aryo pe tye ki twero mo i komgi, ento gin doŋ gibibedo ajwagi pa Lubaŋa ki pa Yecu, dok bene gibibedo ka loc kacel kwede pi mwaka alip acel.\n7Ka inen mwak alip acel doŋ otum, ci gibigonyo Catan woko ki i mabucce. 8-Ci en bikatti woko cito ka bwolo rok ducu ma tye i but piny, ma en aye Gog ki Magog, bicokogi bene pi lweny, jo ma welgi pe kwanne ma girom ki kweyo me dog nam. 9Gumol gucito guket woko i wi lobo ka malac ci gurumo gony pa jo pa Lubaŋa ki gaŋ ma en maro-ni, ento mac oa ki i polo ci owaŋogi woko liweŋ. 10Catan ma yam obwologi-ni bene gibolo woko i nam me mac ki gweŋ calfa ma mac oliyo, ka ma lee ki lanebi ma lagoba bene gitye iye ca; gibibedo ki arem nakanaka dyeceŋ ki dyewor.\nŊolo kop me agikki\n11-Dok aneno komker mo madit matar, ki ŋat ma obedo i wiye. Lobo ki polo gua ki i nyime guriŋo woko, ento pe dok ginoŋo kabedo mo pigi. 12Ci aneno jo muto, jo madito ki jo matino, kun gucuŋ i nyim komker, onoŋo bene tye kenyo buk mogo ma giyabo igi woko. Giyabo bene buk mo mukene ma en aye buk me kwo. Giŋolo kop i kom jo muto kun gilubo gin ma yam gin gutiyo, kit macalo onoŋo gicoyo i buk magi. 13Nam bene odwoko jo ma yam guto i iye-ni woko cen, To ki Lyel bene gumiyo jo muto ma yam tye botgi; ci giŋolo kop pa dano acel acel kun gilubo gin ma yam gin gutiyo. 14Gibolo To ki Lyel woko i nam mac. Nam me mac aye meno to me aryo. 15Gam mo ma yam pe ginoŋo nyiŋe gicoyo i buk me kwo, gibolo woko i nam me mac.


“Myero Icob Gin ma In Dong Ikwongo”—Latitlok 5:4 | me Anyama\n“Cob kwonngi ducu bot” Jehovah.—MATAYO 5:33.\nWER: 63, 59\nIN IWINYO NINING MA LUBBE KI . . .\nkwongeni me dyere?\nkwongeni me nyom?\nkwongeni me tic pi Jehovah pi kare malac?\n1. (a) Gin ango ma Jeputa gin ki Anna gutimo? (Nen cal ma tye i pot karatac man.) (b) Lapeny ango ma wabinyamo i pwony man?\nJEPUTA onongo obedo latela ma cwinye tek dok twon oteka lweny. Anna obedo dako mamwol dok onongo gwoko cware ki gange i yo maber. Gin ducu onongo giworo Jehovah. Dok bene gutimo gin marom. Jeputa gin ki Anna gukwonge bot Jehovah dok gin ducu gugwoko kwongegi. Gitye lanen maber bot co ki mon i kare-ni ma gimito kwonge bot Jehovah. Kong dong wanyamo lagam pi lapeny adek magi: Kwong obedo gin ango? Kwonge bot Lubanga pire tek lakwene? Pwony ango ma wanongo ki bot Jeputa gin ki Anna?\n2, 3. (a) Kwong obedo gin ango? (b) Ngo ma Ginacoya waco madok i kom kwonge bot Lubanga?\n2 I Baibul, kwong obedo cikke mo ma pire tek bot Lubanga. Me labolle, ngat mo twero cikke bot Jehovah me timo gin mo, miyo mic, donyo i tic pi Jehovah pi kare malac, nyo pe me timo jami mogo. Wakwonge labongo dic mo nyo pi mitiwa. Pe kidiyo ngat moni me kwonge. Ento ka ngat moni omoko tamme me timo meno, Jehovah neno calo cikke ma pire tek adada dok omyero kigwok. I Baibul, kwonge twero bedo cikke pa ngat moni me timo nyo pe me timo gin mo. (Acakki 14:22, 23; Jo Ibru 6:16, 17) Ngo ma Baibul waco ma lubbe ki kit ma myero water kwede ki kwongewa bot Lubanga?\n3 I Cik pa Moses, wakwano ni ka ngat mo okwonge bot Jehovah, “myero pe otur cikkene, ento myero ocob kakare kit ma owaco kwede.” (Wel 30:2) Lacen, Solomon ocoyo ni: “Pi meno ka ikwongo bot Lubanga pe igalle, dok myero igwok kwongi; pien Lubanga cwinye pe yom i kom luming. Myero icob gin ma in dong ikwongo.” (Latitlok 5:4) Yecu opwonyo ni kwonge bot Lubanga pire tek adada i kare ma owaco ni: “Yam wuwinyo lok ma onongo giwaco bot jo macon ni, ‘Pe ikwong kwong goba, ento cob kwongi ducu bot Rwot [Jehovah].’”—Matayo 5:33.\n4. (a) Kwonge bot Lubanga pire tek lakwene? (b) Gin ango ma wapwonyo ki bot Jeputa ki Anna?\n4 Dong onen ka maleng ni myero water cikkewa bot Jehovah calo gin ma pire tek adada. Kit ma watero kwede ki kwongwa gudo watwa ki Jehovah. Daudi onyuto man ka maleng i kare ma openyo ni: “Anga ma tye ki twero me ito malo i wi got pa Rwot? Anga ma twero cung i kabedone maleng?” Ci dok en ogamo kun waco ni Jehovah jolo ngat mo keken ma “pe kwongo kwong ki goba.” (Jabuli 24:3, 4) Gin ango ma Jeputa gin Anna gukwonge me timone? Tika obedo yot botgi me cobo kwongegi?\nGUGWOKO KWONGEGI BOT LUBANGA\n5. Ngo ma Jeputa okwonge me timone? Dok man okelo adwogi ango?\n5 Jeputa ocikke bot Jehovah i kare ma en cok cito ka lweny ki jo Ammon. Rok meno onongo gubedo lumone pa jo pa Lubanga. (Lungolkop 10:7-9) Jeputa okwayo Jehovah ni okonye wek elo lweny, dok en okwonge ni: “Ka ibimiyo jo Ammon i cinga, ci ngat ma okatti woko ki i doggola oda ma bino ka rwatte kweda ma dong adwogo ma aloyo jo Ammon, en aye bibedo pa Rwot.” Lubanga ogamo lega pe Jeputa dok okonye me loyo lweny. I kare ma Jeputa odok gang, nyare me amara aye okati ka rwatte kwede. En aye ma onongo “bibedo pa Rwot [Jehovah].” (Lungolkop 11:30-34) Meno onongo bigudo nyare nining?\nJeputa gin ki nyare onongo gubedo jo ma lugen dok onongo pe gimito turo kwongegi bot Lubanga\n6. (a) Onongo tek lakwene bot Jeputa gin ki nyare me gwoko kwongegi bot Lubanga? (b) Gin ango ma wapwonyo madok i kom kwong ki i Nwoyo Cik 23:21, 23 ki Jabuli 15:4?\n6 Me cobo kwong pa wonne, nyar pa Jeputa oye me cito ka tic i ot pa Lubanga Jehovah pi kwone ducu. Tika itamo ni Jeputa okwonge labongo tam iye? Pe. Ki lok ada, twero bedo ni Jeputa onongo ngeyo ni nyare aye twero bedo dano ma bikwongo kati ka jole. Ento kadi bed ni en ongeyo nyo pe, gwoko kwong meno pe obedo yot bot Jeputa gin ki nyare. I kare ma Jeputa oneno nyare, en owacce ni, nyare oturo cwinye woko. Nyare bene owacce ni, “wek acikok akum pi tidina, . . . pien abito ma peya ginyoma.” Pingo? Jeputa onongo pe ki latin awobi, dok man nyare pe binyomme dok pe binywalo lutino. Dog ot pa Jeputa onongo dong bito woko. Jeputa gin ki nyare guniang ni tye gin mo ma pire tek ma loyo mitigi. Jeputa owaco ni: “Onongo dong atingo doga bot Rwot ma dong pe atwero loko kwonga.” Nyare bene owaco ni: “Itima kit ma itingo ki dogi-ni.” (Lungolkop 11:35-39) Jeputa gin ki nyare onongo gubedo jo ma lugen dok onongo pe gimito turo kwongegi bot Lubanga, kadi bed ni cobone ononge pe yot.—Kwan Nwoyo Cik 23:21, 23; Jabuli 15:4.\n7. (a) Ngo ma Anna okwonge me timone, ki dok pingo? Dok ngo ma otimme? (b) Kwong pa Anna-ni onongo bigudo Camuel nining? (Nen lok ma tye i tere piny.)\n7 Anna bene okwonge bot Jehovah i kare ma tye ka wok ki i kwo matek adada. Cwinye onongo cwer pien en lalur, dok nyeke onongo bure kun bene ngale iye. (1 Camuel 1:4-7, 10, 16) En owaco ki Jehovah kit ma ewinyo kwede, dok ocikke ni: “Ai Rwot [Jehovah] me mony, ka ce ibineno aroma ma angecani tye kwede, kun ipo pira, ma wii pe wil i koma, ce imiya latin laco, ci abitingo amiyo bot Rwot pi kare me kwone ducu, dok lyedi mo bene pe bigudo wiye.” * (Nen lok ma tye i tere piny.) (1 Camuel 1:11) Jehovah ogamo lega pa Anna, dok i nge mwaka acel en onywalo latin awobi, ma kicako nyinge ni Camuel. Cwiny Anna obedo yom adada! Ento wiye pe owil i kom cikkene bot Lubanga. I kare ma onywalo wode, en owaco ni: “Alego alega ki bot Rwot” Jehovah.—1 Camuel 1:20.\nAnna onongo tye atera me jalo jami ma en maro adada wek egwok kwongene bot Lubanga\n8. (a) Tika obedo yot bot Anna me cobo cikkene? (b) Jabuli 61 poyo wi i kom lanen pa Anna nining?\n8 I kare ma Camuel dong tye ki mwaka adek, Anna otimo gin ma en ocikke pire bot Jehovah. En otero Camuel bot Eli, Lalamdog Madit i ot pa Lubanga ma tye i Cilo, ci owacce ni: “Yam alego pi latin man, ci Rwot [Jehovah] oye legana ma akok kwede bote. Mumiyo an adyero en woko i cing Rwot pi kare me kwone ducu; dong adyere woko i cing Rwot [Jehovah] en. ‘Ci guworo Rwot kunnu.’” (1 Camuel 1: 24-28) Nicakke i kare meno, Camuel obedo i ot pa Lubanga pi kare me kwone ducu. Baibul waco ni “latin man Camuel odongo i nyim Rwot.” (1 Camuel 2:21) Cobo kwonge meno nen calo pe obedo yot ki Anna. Man onongo nyuto ni en pe bibedo kacel ki latinne me amara-ni nino ducu. Onongo en pe bineno kit ma wode dongo kwede. Ento Anna ogwoko cikkene bot Jehovah. En onongo tye atera me jalo jami ma en maro adada wek egwok kwongene bot Lubanga.—1 Camuel 2:1, 2; kwan Jabuli 61:1, 5, 8.\nIn tika itye ka cobo kwongeni bot Jehovah?\n9. Gin ango ma wabinyamo?\n9 Kit ma dong waneno ni kwonge bot Jehovah pire tek adada-ni, kong dong wanyamo lapeny magi: Ngo ma watwero kwonge me timone i kare-ni? Omyero wayubbe nining me gwoko cikke magi?\nKWONGENI ME DYERE\nKwongeni me dyere (Nen paragraf 10)\n10. Kwong ango ma pire tek loyo ma Lakricitayo twero cikke me timone? Dok man kwako gin ango?\n10 Kwong ma pire tek loyo bot Lukricitayo aye cikkegi bot Jehovah me dyero kwogi bote. I lega pire kene, ngat moni cikke me tic pi Lubanga pi kwone ducu, kadi bed gin ango otimme. Yecu owaco ni myero kong ‘wakwong kwere kekenwa,’ meno te lokke ni wacikke me keto pi tic pi Jehovah bedo mukwongo maka mitiwa. (Matayo 16:24) Nicakke i nino meno, nongo “wan jo pa Rwot” Jehovah. (Jo Roma 14:8) Watero dyerewa calo gin ma pire tek adada. Wabedo calo laco Jabuli ma owaco ni: “Abimiyo gin ango bot Rwot [Jehovah] pi gin maber ducu ma en otiyo pira? Abicobo kwong ma yam akwongo bot Rwot, i nyim lwakke ducu ka ma gucokke iye.”—Jabuli 116:12, 14.\n11. Gin ango ma otimme i nino ma inongo iye batija?\n11 Tika dong idyero kwoni bot Jehovah dok inyuto ki nongo batija? Ka dong ityeko timo meno, ci nongo ber adada! Tika wii po i kom kare ma omego ma tye ka miyo pwony me batija openyo ka ce dong idyero kwoni bot Jehovah ki dok ka dong iniang ni, “dyereni ki batijani nyuto ni in dong idoko ngat acel i kin Lucaden pa Jehovah”? Ka egamo ni eyo, ci dano ducu ma gubedo tye gungeyo ni dong idyero kwoni dok ipore me nongo batija macalo latic pi Jehovah. Pud dong iweko cwiny Jehovah obedo yom ya!\n12. (a) Lapeny ango ma myero wapenye kwede? (b) Kit ango ma Petero ocuko cwinywa me dongogi?\n12 I kare ma kibatija in iye, icikke bot Jehovah ni ibitic pire ki cwinyi ducu dok ni ibitimo jami ducu ma itwero wek ilub cikke. Ento batija obedo acakki me tic pi Jehovah. Ka kare woto ki kato, wan ducu myero wamedde ki ngine kekenwa. Watwero penye ni: ‘Watta ki Jehovah obedo ka dongo nining nicakke i kare ma anongo iye batija? Tika pud atye ka tic pire ki cwinya ducu? (Jo Kolocia 3:23) Tika alego kare ducu? Tika akwano Baibul nino ducu? Tika abedo i cokke kare ducu? Tika acito ka tito kwena kare ki kare ka twere? Nyo kece dong arwenyo mit kom ma onongo atye kwede i timo jami magi?’ Lakwena Petero ocikowa ni ka pe wagwokke ticwa pi Jehovah twero kwe woko. Watwero gwokke wek ticwa pi Jehovah pe okwe ka watute matek me dongo niye, ngec, diyo cwiny, ki dongo woro pi Jehovah.—Kwan 2 Petero 1:5-8.\n13. Gin ango ma myero Lakricitayo ma odyero kwone ki dok onongo batija onge?\n13 Ka dong wakwonge me tic pi Jehovah, pe dong watwero dok cen ki ngewa. Ngat ma ool woko ki tic pi Jehovah nyo me kwo macalo Lakricitayo pe twero wacone ni pe onongo edyero kwone bot Lubanga ki dok ni batijane onongo pe otimme maber. * (Nen lok ma tye i tere piny.) Ka ngat mo ma odyere otimo bal, ci en bicung i nyim Jehovah kacel ki kacokke. (Jo Roma 14:12) Myero pe wabed calo jo ma Yecu oloko i komgi ni: ‘Wuweko mar ma onongo yam wutye kwede mukwongo ca-ni okwe woko.’ Ma ka meno, wamito ni en owacciwa ni: ‘Angeyo ticwu ducu, mar ma wutye kwede, niyewu ki ticwu me konyo dano, ki kit ma wudiyo kwede cwinywu. Angeyo ni ticwu ma kombeddi wutye ka tiyone kato me kare mukwongo.’ (Niyabo 2:4, 19) Wamito ni wayom cwiny Jehovah ka watiyo pire ki mit kom ma lubbe ki dyerewa.\nKWONGENI ME NYOM\nKwongeni me nyom (Nen paragraf 14)\n14. Gin ango ma pire tek me aryo ma ngat mo twero kwonge pire? Dok pingo?\n14 Kwong ma pire tek me aryo aye me nyom. Nyom obedo gin maleng. Jehovah neno kwonge me nyom ni obedo gin ma pire tek adada. Ka lunyom gikwonge, nongo gitye ka cikke i nyim Jehovah kacel ki i nyim jo mukene. Pol kare gicikke me mare ki dok me wore i kingi ka ce pud gitye kwo i lobo kany ma lubbe ki yub pa Lubanga madok i kom nyom. Jo mukene pe ginwoyo nyig lok man kore ki kore, ento pud nongo gucikke bot Lubanga. Ka gukwonge, nongo dong gudoko luot acel. Nyom ribo kin laco ki dako pi naka. (Acakki 2:24; 1 Jo Korint 7:39) Yecu owaco ni: “Gin ma Lubanga oribo kacel dano pe opok kingi.” Jo ma gimito nyomme myero pe gutam ni ka nyomgi pe owoto kakare nongo pud gitye agonya me ketone.—Marako 10:9.\n15. Pingo Lukricitayo myero pe guter nyom kit ma jo me lobo man gitero kwede?\n15 Ki lok ada, kit macalo dano ducu gitye ki roc-ci, pe tye nyom mo ma pe ki roc. Meno aye gin mumiyo Baibul wacciwa ni dano ducu ma gunyomme “gibinongo ayelayela me kwo” i kare mogo. (1 Jo Korint 7:28) I kare-ni, dano mapol gitye ki tam ma pe opore madok i kom nyom. Gitamo ni ka nyomgi pe owoto maber, ci nongo gitwero giko nyomgi. Ento meno pe kit ma Lukricitayo myero guter kwede ki nyom. Giniang ni gikwonge i nyim Lubanga. Ka pe gugwoko kwongegi, bedo calo nongo gubedo ka loko lok goba bote, ento Lubanga dag lugoba. (Lulevi 19:12; Carolok 6:16-19) Lukricitayo ma gunyomme myero wigi opo i kom lok pa lakwene Paulo ni: “Itye ki dano [dako]? Pe item gonyo nyom woko.” (1 Jo Korint 7:27) Paulo onongo twero lok kit meno pien onongo ngeyo ni Jehovah dag jo ma keto nyomgi.—Malaki 2:13-16.\n16. Gin ango ma Baibul waco madok i kom keto keny ki pokke?\n16 Yecu opwonyo ni tye tyen lok acel keken ma Ginacoya ye me keto nyom, en aye ka ngat acel i kin jo munyomme otimo abor ci lawote ma pe otimo bal-li oyero pe me timo kica ki latim abor-ni. (Matayo 19:9; Jo Ibru 13:4) Ento pokke kono? Baibul bene tye ki tira matir i kom lok meno. (Kwan 1 Jo Korint 7:10, 11.) Baibul pe cwako pokke i kin jo munyomme. Ento, i kine mukene tye jami mogo ma weko Lakricitayo twero bedo ki tam ni myero epokke woko ki luote. Me labolle, jo mogo gitwero wacone ni kwogi i yo me cwiny nyo watte ki Jehovah bibedo ka mading adada ka emedde ki bedo kacel ki ngat mager nyo ngat mungak. * (Nen lok ma tye i tere piny.)\n17. Gin ango ma Lukricitayo gitwero timone wek nyomgi orii pi naka?\n17 Ka luot gucito bot luelda pi nongo tam me yubo nyomgi, luelda gitwero penyo luot-ti ka ce guneno vidio me What Is True Love? ki dok ka gukwano brocuwa me Jo me Otti Twero Bedo ki Yomcwiny. Vidio ki brocuwa man nyamo cik ma igi lac ma konyo me jingo wat ma tye i kin luot wek obed matek. Luot acel guwaco ni: “Watye ka nongo yomcwiny i nyomwa nicakke i kare ma wacako kwano brocuwa man.” Lamego mo ma dong onyomme pi mwaki 22 otamo ni kenygi dong obiket woko. Ci oneno vidio man. En owaco ni: “Wan ducu wabedo Lukricitayo, ento kit ma wawinyo kwede onongo patpat. Vidio man okati i kare ma mitte kikome! Otwa dong tye maber i kare-ni.” Ki lok ada, ka luot gilubo cik ma iye lac me Baibul i nyomgi, gibedo ki yomcwiny dok ki wat maber i kingi.\nKWONGENI ME TIC PI JEHOVAH PI KARE MALAC\n18, 19. (a) Lukricitayo mapol gutimo gin ango? (b) Kit kwong ango ma jo ma gitye i tic pi kare malac gucikke me timone?\n18 I acakki wanyamo lok i kom kwong pa Jeputa gin ki Anna. Lutino pa jo aryo magi ducu gutiyo pi Jehovah pi kare me kwogi ducu pien lunyodogi onongo gukwonge. Lukricitayo mapol i kare-ni gicuko cwiny lutinogi me donyo i tic pi kare malac ki dok me jalo kwogi ducu i tic pa Lubanga. Wan ducu bene watwero cuko cwiny lutino magi wek gumedde ki tic pi Jehovah.—Lungolkop 11:40; Jabuli 110:3.\nKwongeni me tic pi Jehovah pi kare malac (Nen paragraf 19)\n19 I kare-ni, tye Lucaden pa Jehovah ma romo 67,000 ma gitye i Tic pi Kare Malac i twok lobo-ni lung. Jo mogo gitye ka tic i Betel, gero odi me Ker, ki dong macalo luneno. Mukene gitiyo matek macalo lupwonye i cukul mapatpat, painia keken, miconari, jo ma gigero odi me gure nyo odi pi cukul mapat i dul pa Jehovah. Ngat acel acel i kingi “Kwonge me Bedo Lawiny ki Lacan.” I kwongegi gicikke me tic matek i tic mo keken ma kiminigi i dul pa Jehovah, me kwo i rom ma lapiny, ki dok pe me timo biacara labongo nongo twero. Mot me ticgi pire tek botgi adada. Gin gimoko tamgi me gwoko cikkegi ki cwiny me mwolo ka pud gitye i tic pi Jehovah pi kare malac.\n20. Myero water kwongewa bot Lubanga nining? Dok pingo?\n20 I pwony man, wanyamo lok i kom jami adek ma watwero kwonge pire bot Lubanga. Twero bedo ni in bene dong ikwonge me timo mogo i kingi. Wangeyo ni myero water kwongewa calo cikke ma pire tek dok wagwok maber. (Carolok 20:25) Ka pe wacobo kwongewa bot Jehovah, ci adwogine twero bedo marac adada. (Latitlok 5:6) Pi meno, myero wabedo calo laco Jabuli ma owaco bot Jehovah ni: “Abiwero wer kun apako nyingi, kun acobo bene kwongnga ma akwongo i nyimi nino ki nino.”—Jabuli 61:8.\n^ para. 7 Anna ocikke bot Jehovah ni ka omiye latin awobi, ci ibimiyone me tic i ot pa Jehovah pi kwone ducu. Man nyuto ni latinne bidyero kwone ducu i tic pi Jehovah.—Wel 6:2, 5, 8.\n^ para. 13 Kit macalo tye jami mapol ma luelda myero gunyam ki ngat moni ma peya en onongo batija, tek tutwal me wacone ni batija pa ngat moni pe owoto maber.\n^ para. 16 Nen pwony ma wi lokke tye ni “Kit ma Baibul Neno Kwede Lok kom Pokke ki Keto Nyom” i Lamed Ngec i buk me ‘Wubed i Mar Pa Lubanga’.


Niyabo 14 ACO85 - Lacen dok aneno Latin romo ma ocuŋ i - Bible Search\nNiyabo 13 Niyabo 15\nWer pa jo 144000\n1-Lacen dok aneno Latin romo ma ocuŋ i wi got Cion; onoŋo jo alip miya acel ki pyeraŋwen wiye aŋwen tye kacel kwede, ma doŋ onoŋo gicoyo nyiŋe ki nyiŋ Wonne woko i tur nyimgi. 2Ci awinyo dwan mo oa ki i polo ma mor calo pii ma tye ka curre, ki dok calo kot ma tye ka mor matek. Dwan ma awinyo ca onoŋo obedo calo dwan lugo-naŋa ma tye ka goyo naŋagi. 3Onoŋo gitye ka wero wer manyen i nyim komker, ki i nyim lee makwo aŋwen-ni, ki i nyim ludoŋo-gu bene. Pe tye ŋat mo ma onoŋo twero pwonyo wer meno, kono jo alip miya acel ki pyeraŋwen wiye aŋwen ca keken ma doŋ gikokogi woko ki i lobo. 4Magi gin aye jo ma pe gubalo komgi ki timo tim tarwaŋ ki mon, pien gugwokke gubedo jo maleŋ; dok bene gin jo ma lubo Latin romo ka ma en woto iye ducu. Jo magi aye gin jo ma gikokogi ki i kin dano ducu, wek gubed calo cam mukwoŋo cek ma giyubo pi Lubaŋa ki Latin romo. 5-Pe giwinyo lok goba mo i doggi; gubedo laboŋo roc mo i komgi.\n6Dok aneno lamalaika mukene tye ka tuk wirre i dye polo; onoŋo tye ki lok me kwena maber me atita bot jo ma gibedo i wi lobo, bot rok ducu ki kaka ki leb-gu ki jo mapatpat ducu. 7Ci oloko ki dwan maloŋo ni, “Wulwor Lubaŋa, wumi deyo bote, pien karene me ŋolo kop doŋ oromo. Wuwor en ŋat ma oketo polo ki lobo ki nam ki waŋ it-gu.”\n8-Lamalaika mukene me aryone dok olubo kor lawote, kun wacci, “Babilon madit doŋ opoto, opoto gire woko, en gaŋ ma yam omiyo rok ducu mato koŋo vino me timme me tarwaŋ-ŋi.”\n9Lamalaika mukene me adekke dok olubo korgi, kun loko ki dwan maloŋo ni, “Ka ce ŋat mo oworo lee-nu ki calle, ma noŋo giketo poyo i tur nyime nyo i ciŋe, 10-ci en bimato koŋo vino me akemo pa Lubaŋa, ma oonyo i kikopo me kinigane ma pe girubo ki pii, gibibedo ka une ki mac ki gweŋ calfa ma mac oliyo woko, i nyim lumalaika maleŋ ki i nyim Latin romo bene. 11-Yito mac ma giunogi kwede bedo ka duny nakanaka cito malo, kun pe giywe i dyeceŋ wa i dyewor bene, gin jo ma giworo lee-nu ki calle, kadi wa ŋat ma doŋ giketo poyo me nyiŋ lee meno i kome.”\n12Meno aye ka ma jo pa Lubaŋa myero gunyut iye kit ma giciro kwede can, gin jo ma gwoko cik pa Lubaŋa ki niyegi i kom Yecu Kricito.\n13Dok awinyo dwan mo oa ki i polo ma wacci, “Co lok man ni, Cakke kombeddi jo ma to ma noŋo gitye i Rwot tye ki gum.” Cwiny Maleŋ bene omoko lok man kun wacci, “Adada kit meno, doŋ gibiywe ki i tic matek ma yam gubedo ka tiyone, pien ticgi ma yam gutiyo-ni lubo korgi.”\nKayo kac me lobo\n14-Lacen doki aneno pol matar, ki ŋat mo obedo i wi pol ma cal ki wod pa dano. Lalukana jabu onoŋo tye i wiye, ki pala kac mabit bene onoŋo tye i ciŋe. 15-Ka dok lamalaika mukene okatti ki i ot pa Lubaŋa, kun daŋŋe matek bot ŋat ma onoŋo obedo i wi pol-li ni, “Cwal ciŋi ika kac ki pala kacci, pien kare me kac doŋ oromo, ki gin ma gikayo i lobo bene doŋ ocek woko.” 16Kit meno ŋat ma onoŋo obedo i wi pol-li oryeyo ciŋe i lobo ki pala kac, ci okayo gin mucek i lobo.\n17Lamalaika mukene doki okatti ki i ot pa Lubaŋa ma tye i polo, en bene onoŋo omako pala kac mabit. 18Lamalaika mukene dok oa ki i ŋet keno tyer obino; lamalaika meno onoŋo tye ki twero i kom mac. Ci odaŋŋe matek bot ŋat ma onoŋo tye ki pala kac mabit ca ni, “Cwal ciŋi ki pala kacci ci icok nyig olok me lobo, pien nyige doŋ ocek woko.” 19Kit meno lamalaika oryeyo ciŋe i lobo ki pala kac, ci ocoko olok ducu me lobo, oonyo woko i bur madit me biyo pig olok me akemo pa Lubaŋa. 20-Ci ginyono bur me biyo olok meno woko i ŋe gaŋ, remo omol ki i bur me biyo olok, ma borre romo mairo miya aryo, ki tute piny onoŋo mito romo cokcok futi abic.


Gitito Te Lek pa Parao | Pwony me Baibul pi Lutino\nMa Yucepu tye i buc, Parao, kabaka me Ejipt, oleko lek ma ngat mo pe twero gonyo tere. Latic pa Parao acel otito bote ni Yucepu romo gonyo te lek meno. Cutcut Parao ocwalo dano me kelo Yucepu.\nParao openyo Yucepu ni: ‘Tika iromo gonyo te lek ma aleko-ni?’ Yucepu otito bot Parao ni: ‘Ejipt biceko cam mapol pi mwaka abiro, dok bibedo ki kec pi mwaka abiro. Yer ngat mo maryek me gwoko cam wek kec pe onek dano.’ Parao ogamo ni: ‘Ayero in! In aye ibibedo lalub kora i lobo Ejipt ducu!’ Yucepu ocako ngeyo te lek pa Parao nining? Jehovah aye okonyo Yucepu.\nPi mwaka abiro ma lubo meno, Yucepu obedo ka gwoko cam. I nge meno, kec opoto i wi lobo ducu, kit ma Yucepu otito kwede. Dano gubino ki i kabedo ducu me wilo cam ki bot Yucepu. Wonne Yakobo owinyo ni cam tye i Ejipt, pi meno en ooro awobene apar kunnu ka wilo cam.\nAwobe pa Yakobo gucito bot Yucepu, dok en ongeyogi cutcut. Ento omegine pe guniang ni meno aye Yucepu. Gukulle i nyimme kit ma en onongo oleko kwede i kare ma pud tidi. Yucepu onongo mito ngeyo ka omegine pud gitye ki adage. Pi meno en owaco botgi ni: ‘Wun lurot-piny. Wun wubino me ngeyo ka ma lobowa goro iye.’ Guwacci: ‘Pe! Wan watye omege 12 ma waa ki i lobo Kanaan. Ominwa acel oto woko, dok ominwa matidi loyo odong paco bot wonwa.’ Ci Yucepu owaco botgi ni: ‘Wukel ominwu matidi-ni bota, ci abiye lokwu.’ Pi meno, gin gudok cen gang bot wongi.\nI kare ma jo me ot pa Yakobo camgi otum woko, en dok ocwalo awobene i Ejipt. I wotgi man, gutero omingi matidi Benjamin. Me temo cwiny omegine, Yucepu okano kikopone me ryal i kicaa pa Benjamin ci owaco ni gin gukwalo kikopo man akwala. Ma lutic pa Yucepu gunongo kikopo man i kicaa pa Benjamin, cwiny omegine oballe woko. Gin gulego ni Yucepu pe opwod Benjamin ento opwod gin aye.\nMan oweko Yucepu ongeyo ni omegine dong kitgi olokke woko. Yucepu onongo dong pe twero diyo cwinye pi kare malac. En ocako koko matek ci owacci: ‘An ominwu Yucepu. Wora mono pud tye makwo?’ Omegine gubedo ki ur madit. En owaco botgi ni: ‘Pe wubed ki cwercwiny pi gin ma wutimo i koma. Lubanga aye yam ocwala kany wek alar kwowu. Dong wucit oyotoyot wukel babana kany.’\nGin gudok gang me tito kwena maber man bot wongi ki me kele i Ejipt. I nge mwaki mapol, Yucepu gin ki wonne dok guribbe.\n“Ka pe wutimo kica bot dano pi balgi, ci Wonwu ma tye i polo bene pe bitimowu kica pi balwu.”—Matayo 6:15\nLapeny: Jehovah okonyo Yucepu nining? Yucepu onyuto nining ni etimo kica bot omegine?\nAcakki 40:1–45:28; 46:1-7, 26-34; Jabuli 105:17-19; Tic pa Lukwena 7:9-15\nNywakki Nywakki Jehovah Wiye Pe Owil i kom Yucepu


Esta 2 ACO85 - Lacen ki i ŋe lok man, i kare ma kiniga - Bible Search\nEsta 1 Esta 3\nGiloko Esta odoko daker\n1Lacen ki i ŋe lok man, i kare ma kiniga pa kabaka Akacwero doŋ opye, en ocako po pi Vasti ki gin ma ceŋ otimo, ki gin ma giciko i kome. 2Ci lutic pa kabaka ma gitiyo bote guwacci, “Myero giyeny anyira pi kabaka, anyira ma mwonya ma pud gudoŋo adoŋa. 3Wek kabaka oyer ludito oketgi i dul lobo acel acel ma en loyo, gucok anyira magi ducu i ot pa mon i gaŋ kalle Cuca, gibed i te Loc pa Egai ladit kai ma gwoko mon pa kabaka. Myero gipok botgi moo ma ŋwece kur me wirregi, 4ci wek nyako mo ma oye waŋ kabaka odok daker ma ka Vasti.” Lok man oyomo cwiny kabaka, ci otimo kumeno.\n5Onoŋo tye Lajudaya mo ma bedo i gaŋ madit me Cuca ma nyiŋe Mordekai. Wonne obedo Jair, wod pa Cimei ma wod pa Kic me kaka pa jo Benjamin. 6-I kare ma Nebukadnejar kabaka me Babilon otero Yekonia kabaka me Juda i opii, kun otere i kin lwak jo mukene ma okwanyogi ki i Jerucalem onoŋo Mordekai obedo i kin jo ma gitero. 7En onoŋo opito Adaca, ma en aye Esta, nya omin wonne, pien onoŋo pe tye ki wonne kadi minne. Nyako-ni onoŋo ber dok mwonya mada; i kare ma wonne ki minne guto woko Mordekai oloko en odoko macalo nyare. 8Doŋ i kare ma kabaka oketo cikke lokke oywek, ma doŋ gicoko anyira mapol i gaŋ madit me Cuca, giketogi i cin Egai ma lagwok mon pi kabaka, Esta bene gitero i gaŋ kai kunnu, gikete i cin Egai. 9Ci nyako-ni oyomo cwinye twatwal, cwinye opwoye mada, omiyo en omine moo wirre mapatpat oyotoyot, kacel ki cam muromo pi en, dok oyero aŋeca abiro ki i gaŋ kal pa kabaka pi konyo en, ci omiyo en ki aŋecane kabedo maber makato i gaŋ pa mon pa kabaka. 10Esta pe onyuto rokke, kadi ki wat mere, pien Mordekai ociko en ni pe onyuti. 11Doŋ nino ducu Mordekai woto i ŋe cel me gaŋ pa mon wek ene kit ma Esta tye kwede ki gin ma timme ikome.\n12Kare ma giciko pi gwoko mon pi yubo bergi oromo mwaka acel kulu; pi dwe abicel giwirre ki moo murra, dok pi dwe abicel mukene gitiyo ki moo mapatpat ma ŋwecgi kur ki moo ma mon wirre kwede. Ka lacen gitero nyako acel acel bot kabaka Akacwero ka karene oromo. 13Ka kare pa nyako mo oromo me cito ka nenne ki kabaka, giye en tero kit jami ducu ma iye mito ma en a kwede ki ka ma gigwoko iye mon cito kwede i gaŋ kai pa kabaka. 14En ci to otyeno ci dwogo cen odiko cito i kabedo me aryo ma gigwoko iye mon, ma lagwok mon ma kakany nyiŋe Ca-acgaj. En dano ma gikolo ma gwoko mon aŋeca pa kabaka. Ka nyako doŋ odwogo pe dok dok cen bot kabaka, kono nyo ka kabaka doŋ mito en ce olwoŋo en ki nyiŋe.\n15Ka nino pa Esta nya pa Abikail omin won Mordekai, ma Mordekai oloko en odoko nyare, oromo me cito ka neno kabaka en pe ocokke ki gin mo openyo mere ladit Egai ma gikolo ma en aye lagwok mon pa kabaka, ci olubo tamme. Dano ducu ma guneno Esta gupwoye mada. 16I kare ma gitero Esta bot kabaka Akacwero i gaŋ kai kerre i dwe me apar, ma en aye dwe me Tebet*, i mwaka me abiro me loc pa kabaka, 17kabaka ocako maro Esta makato mon mukene-gu ducu. Esta onoŋo kica ki gum madit mada ki bote, makato anyira mukene ducu. Ci doŋ kabaka otugi kwanyo lalukana oruko i wiye, oketo en me bedo daker ka-ka Vasti. 18Ci kabaka otedo karama madit mada ki rwodine ki ludito wi ticce ducu; man obedo karama me woro Esta, Omiyo bene yweyo i dul lobo ducu ma en loyo, dok opoko mot kit macalo lonyo me kerre tye kwede.\nMordekai onyuto lok ma gipiro pi neko kabaka\n19I kare ma gicoko anyira kacel tyen me aryone, gimiyo bot Mordekai dit i te loc pa kabaka. 20Esta onoŋo pe otito kit watte nyo rokke, kit ma Mordekai onoŋo ocike kwede; pien Esta onoŋo winyo Mordekai kit ma yam opite kwede. 21I nino mo onoŋo Mordekai obedo i dog tic pa kabaka, Bigitan ki Terec, jo aryo ma gikologi ma gigwoko doggola pa kabaka gubedo ki kiniga, ci guyenyo yo me neko kabaka Akacwero woko. 22Lok man Mordekai oŋeyo woko ci otito woko ki Esta daker, ci Esta otito ki kabaka kun waco ni Mordekai aye otitte. 23Ka giyenyo tyen lok man ginoŋo ni ada, ci jo aryonu ducu giyutogi woko i yat me deyo dano. Lok man gicoyo i buk me Lok Mutimme i nyim kabaka.


Luŋolkop 4 ACO85 - Jo Icrael dok gutimo gin ma nen - Bible Search\nLuŋolkop 3 Luŋolkop 5\nDebora ki Barak guloyo Cicera\n1Jo Icrael dok gutimo gin ma nen marac i waŋ Rwot ma Ekud doŋ oto woko, 2ci Rwot omiyogi i ciŋ Jabin kabaka mo pa jo Kanaan ma yam obedo ka loc i Kajor. Lawimonnye nyiŋe Cicera, ma bedo i Karocet pa Lurok. 3Jo Icrael dok gukok bot Rwot ni okonygi, pien onoŋo Jabin tye ki gadigadi lweny me nyonyo miya aboŋwen, ci obedo ka uno jo Icrael matek pi mwaka pyeraryo.\n4I kare meno Debora, lanebi ma dako ma cware Lapidot, aye obedo laŋolkop pa jo Icrael. 5En bedo i te otit pa Debora, ma tye i kin Rama ki Betel ma i lobo godi me Epraim, ci jo Icrael gibino bote wek en oŋol kopgi. 6Debora ocwalo kwena, olwoŋo Barak wod pa Abinoam ki i Kedec i lobo pa jo Naputali, owacce ni, “Rwot Lubaŋa pa Icrael ociko in ni, ‘Cit icok joni i wi got Tabor kun ikwanyo jo alip apar ki i kaka pa Naputali ki kaka pa Jabulon. 7Abiywayo Cicera, lawimony pa Jabin, akelo ka romo kwedi i dog kulu Kicon kacel ki gadigadi lwennye ki buca monynye ducu, ci abimiye i ciŋi.’ ” 8Barak owaco bot Debora ni, “Ka in aye ibicito kweda, ci abicito; ento ka in pe ibicito kweda, an pe abicito.” 9Debora ogamo ni, “An abicito kwedi ada; ento wot ma icito iye-ni deyone pe bibedo meri, pien Rwot bimiyo Cicera i cin dako.” Ci Debora oa, owoto ki Barak wa i Kedec. 10Barak olwoŋo jo Jabulon ki jo Naputali ki i Kedec, ci jo alip apar gucito bote gulubo kore; ki Debora bene ocito kacel kwedgi.\n11I kare meno onoŋo Keber ma jo Keni opokke woko ki bot jo Keni mukene-ni ma gin likwayo pa Kobab ma jo pa oc Moses, ci onoŋo oguro kemane ka mabor i ŋet yat kworo ma i Jaananim, ma cok ki Kedec.\n12Ka gitito bot Cicera ni Barak wod pa Abinoam ocito i got Tabor, 13ci Cicera olwoŋo wegi gadigadi nyonyone ducu ma giromo miya aboŋwen, ki jo ducu ma gitye bote, ni gua ki i Karocet pa Lurok gubin i kulu Kicon. 14Debora owaco bot Barak ni, “A malo, pien tin aye nino ma Rwot omiyo iye Cicera i ciŋi. Rwot aye bitelo nyimi.” Kit meno Barak ocako lor piny ki i wi got Tabor kacel ki dano alip apar ma gilubo kore. 15Ci Rwot obwaŋo kom Cicera ki wegi gadigadine ducu, kacel ki monnye ducu i nyim Barak, ci guto ki pala lucwan. Ento Cicera opye woko piny ki i gadigadine, oriŋo woko ki tyene. 16Barak olubo kor gadigadi ki monygi o wa i Karocet pa Lurok; mony pa Cicera ginekogi woko ducu ki pala lucwan, pe dano acel mo odoŋ.\n17Cicera oriŋo ki tyene nio wa i kema pa Yayeri, dako pa Keber ma jo Keni; pien yam onoŋo kuc tye i kin Jabin kabaka me Kajor ki jo me ot pa Keber ma Lakeni. 18Yayeri okatti woko ka jolo wiye ci owaco bote ni, “Lokke idwog kany, laditta, pe ilwor.” Kit meno omiyo Cicera odok bote wa i kemane, ci dako oume woko ki boŋo. 19Cicera owaco bote ni, “Koŋ imiya pii mo manok me amata, pien orwo pii tye ka neka.” Dako oyabo dog opiru cak, omiyo en omato, ka dok oume woko. 20Ka Cicera dok owaco bote ni, “Cun i doggola kema. Ka ŋat mo obino ce openyi ni, ‘Ŋatti mo tye kany?’ wacci, ‘Pe.’ ” 21Ento Yayeri dako pa Keber okwanyo loc lagur kema, ka dok omako nyol i ciŋe, ocito bote mot, oguro loc i tur nyime tuŋcel, nio ka otuc pil wa i nom, pien onoŋo onino matek pi olo. Kit meno omiyo oto. 22Ci nen, ka Barak obedo ka lubo kor Cicera. Yayeri ocito woko ka jolo wiye ci owacci, “Bin, wek anyutt i dano ma it ye ka yenyone-ni.” Odonyo i kemane, ci onoŋo Cicera oto woko, obuto piny kenyo kun loc ocuŋ i tur nyime.\n23Kit meno Lubaŋa otayo Jabin kabaka me Kanaan ki i nyim jo Icrael i nino meno, 24ci jo Icrael gumedde ki diyo Jabin kabaka me Kanaan matek nio ka gutyeke woko.


Luŋolkop 14 ACO85 - Samson ocito Timna, ci oneno nyako - Bible Search\nLuŋolkop 13 Luŋolkop 15\nSamson ki dako mo me Timna\n1Samson ocito Timna, ci oneno nyako mo kunnu ma anyira jo Piliciti. 2Ka odwogo cen, ci otito bot wonne ki minne ni, “Aneno nyako mo i kin anyirajo Piliciti i Timna; ber wunyomma obed dakona.” 3Ento wonne ki minne guwaco bote ni, “Nyako mo pe i kin lwak anyira ma tuwu ce, nyo i kin rokwa ducu, en aye omiyo icito ka kelo dako ki i kin jo Piliciti ma pe gulirre-ni?” Ento Samson ogamo dog wonne ni, “Ber wunyomma nya-nu, pien mwonya twatwal.”\n4Wonne ki minne onoŋo pe guŋeyo ni lokke oa bot Rwot; pien onoŋo obeyenyo tyen alii mo i kom jo Piliciti. I kare meno jo Piliciti giloyo jo Icrael.\n5Samson ocito Timna ki wonne ki minne. Ka oo i potti olok ma i Timna, ci latin labwor omor i kome. 6Cwiny Rwot obino opoto i kome ki tek, ci oyeco kom labwor, obaro iye woko macalo yeco latin dyel, kun pe tye ki gin mo i ciŋe. Ento pe otito gin ma en otimo-ni bot wonne nyo minne. 7Ka ocito kunnu, oloko ki nyako ca, ci oyomo cwinye matek. 8Ka kare okato manok, odok kunnu ka omo dakone, ci oŋak ocito ka neno kom labwor ma oneko-ni, Ci nen, lwak kic odonyo i kom labwor, moo kic bene tye. 9Ototo ki ciŋe, ka opyelo i dye ciŋe kun camo woto kwede. Ka oo kwede bot wonne ki minne, omiyogi mogo, gin bene gucamo. Ento pe otito botgi ni etoto ki i kom labwor ma oneko-ni.\n10Lacen wonne ocito bot dako-nu, ci Samson otedo karama kunnu, pien latin awobi yam timo kit ennu. 11Ka jo kunnu gunene, gukelo bote jo pyeradek wek gubed kwede. 12Samson owaco botgi ni, “Wek koŋ awacciwu koc lit: ka wubigonyo tere i kin nino abiro-ni me karama, ma wunoŋo tyen lokke, ci an abiminiwu boŋŋi camanini pyeradek, ki boŋŋi mabeco pyeradek bene me aruka i nino madito. 13Ento ka Wo tyen lokke oloyowu, ci wun aye wubimina boŋŋi camanini pyeradek, ki boŋŋi mabeco pyeradek bene me aruka i nino madito.” Guwacce ni, “Wac koc litti, wek koŋ wawiny mono.” 14Owaco botgi ni,\n“Lacam dano oa iye cam,\nlatekkom oa iye gin ma lim.”\nGutyeko nino adek ma pe gitwero gonyo tyen koc lit meno.\n15I nino me aŋwenne guwaco bot dako pa Samson ni, “Bit cwari, wek otit botwa tyen koc litte. Ka pe, ci wawaŋi woko ki mac wa ki jo me ot pa woru bene. Wun wulwoŋowa; kany pi yako jamiwa woko bo?” 16CI dako pa Samson ocako kok i nyime kun waco bote ni, “In idaga giri, pe imara. Iwaco koc lit bot lutuwa kun pe ititta te lokke.” Ogamo doge ni, “Nen, yam pe atito bot wora wa maa bene, ci in aye doŋ abititti bo?” 17Dako obedo ka kok bote pi nino abiro, kit ma karama obedo kwede; ci i kom nino me abirone otito bot dakone, pien onoŋo doŋ odiye matek. Dako ocito otito koc lit bot lutugi, 18mumiyo jo me gaŋ meno guwacce tyen koc litte ma peya cen opoto i kom nino me abirone, kun giwacci,\n“Gin aŋo ma lim makato moo kic?\nGin aŋo ma tek makato labwor?”\nEn owaco botgi ni,\n“Kono yam pe wubedo ka pur ki royana,\nkono pe wugonyo tyen koc litta.”\n19Ci Cwiny pa Rwot obino opoto i kome ki tek. Ocito i Acikelon, oneko dano pyeradek ma i gaŋ meno, oyako jamigi, omiyo boŋŋigi mabeco me aruka i nino madito bot jo ma gugonyo koc lit-ti, ci odok i paco pa wonne ki akemo madwoŋ. 20Ci gimiyo dako pa Samson bot lawote ma onoŋo obedo ka ŋete i kare me nyom.


Marako 13 ACO85 - Ka Yecu okato woko ki i ot pa Lubaŋa; - Bible Search\nMarako 12 Marako 14\nYecu otito pi muko ot pa Lubaŋa woko\n(Matayo 24.1-2; Luka 21.5-6)\n1Ka Yecu okato woko ki i ot pa Lubaŋa; ci ŋat acel mo ki i kin lupwonnyene owacce ni, “Lapwony, nen kit ma godi magi dito kwede ki kit ma gedone beco kwede!” 2Yecu ogamo ni, “Wuneno gedo magi madito twatwal-li? Godi ducu gibimukogi gireto woko piny, pe gibiweko got acel mo kany ma ododde i wi wadi.”\nAcakki te can ma bipoto i lobo\n(Matayo 24.3-14; Luka 21.7-19)\n3Yecu ka obedo piny i wi got Jeituni, kun otikke ki ot pa Lubaŋa, ci Petero ki Yakobo ki Jon ki Anderiya gucako penye i muŋ ni, 4“Tit botwa, lok man bitimme wa awene, dok kit gin aŋo ma binyuto ni lok meno doŋ cok cobbe kakare?” 5Yecu ocako wacogi ni, “Wugwokke, ŋatti mo owek rwenyowu. 6Pien jo mapol gibibino ki nyiŋa, ma giwacci, ‘An aye a en!’ ci gibimiyo jo mapol girwenyo woko. 7Dok ka wubiwinyo pi mony, ki lok ma yweko pi mony, pe tipo komwu oto woko lirut; myero koŋ meno otimme, ento noŋo nino me agik pud peke. 8Pien rok bilweny ki rok wadi, ki ker bene bilweny ki ker wadi, ki oyeŋyeŋ biyeŋo lobo i kabedo mapol, ki kec bene bipoto; meno gin aye acakki me te can ma bipoto i lobo.\n9-“Ento wun aye myero wugwokke kenwu; pien gibiterowu i lukiko, dok gibigoyowu i kacokke-gu. Wubicuŋ i nyim luloc ki luker-gu pira, wubitito lok ma bedo caden botgi. 10Myero koŋ gikwoŋ tito lok me kwena maber bot rok ducu. 11Ento ka giterowu i lukiko wek giŋol kop i komwu, pe wubed ka tamo kit lok aŋo ma wubilokone, ento wulok ma gibimiyowu i cawa meno; pien pe wun aye wubilok, ento Cwiny Maleŋ aye bilok. 12Omego en aye bimiyo omegine i to, ki wego bimiyo litinogi i to, litino bitubbe i kom lunyodogi, miyo gineko lunyodogi woko. 13-Jo ducu gibikwerowu pi nyiŋa; ento ŋat ma diyo cwinye nio wa i agik, en aye bilarre.\nCan madit atika\n(Matayo 24.15-28; Luka 21.20-24)\n14-“Ka wuneno gikelo gin mo me kwer, malik, giketo i kabedo ma myero pe giket iye (wek dano ma kwano oniaŋ) ci jo ma i Judaya myero guriŋ woko wa i godi; 15-dano ma onoŋo tye i wi ot pe dok olor piny, pe bene odony i ot ka kwanyo iye gin mo, 16ki dano ma tye wa i poto pe odok cen paco ka omo ginarukane. 17Dok mon ma giyac gibineno can i kare meno, ki mon ma gidoto litino bene! 18Wuleg wek pe obin otimme i cwir. 19-Pien i kare meno bibedo iye twon can madit atika ma yam peya onen i lobo, nia wa i acakki lobo ma Lubaŋa oketo-ni, nio kwede wa onyoo, dok bene pe binen. 20Kono nene Rwot pe ojwiko nino-nu obedo manok mo, kono dano mo pe obwot; ento pi jo ma giyero, ma en oyerogi, omiyo en ojwiko wel nino obedo manok.\n21“I kare meno ka ce dano mo owacciwu ni, ‘Nen, Kricito ma Lubaŋa oyero tye kany’, nyo ni, ‘Nen en tye kuca’, pe wuye. 22Kricito ma lugoba kacel ki lunebi-gu ma lugoba gibibino, gibinyutowu lanyut ki tiyo jami taŋo, wek girweny jo mapol ka gitwero, wek girweny wa ki jo ma giyero bene. 23Ento wun aye wugwokke, doŋ atyeko titowu gin ma bibedo i anyim con.\nKit ma Wod pa dano bidwogo kwede\n(Matayo 24.29-31; Luka 21.25-28)\n24-“Ento i kare meno ki i ŋe can madit-ti, bibedo kit macalo yam gicoyo ni.\n‘Ceŋ bicido woko macol licuc,\nki dwe bene pe biryeny;\n25-lakalatwe bia ki i polo, gipoto piny\nki twer ducu ma i polo bene biyeŋŋe.’\n26-Ka doŋ gibineno Wod pa dano ka bino ki pol, ki twero madwoŋ, ki deyo. 27Ci en bioro lumalaikane ka coko jone ma en oyero, kun gicokogi ki i twok piny aŋwen ducu, nia kwede wa i agikki lobo nio kwede wa i agikki polo.\nPwony i kom yat oduro\n(Matayo 24.32-35; Luka 21.29-33)\n28“Wupwony carolok i kom yat oduro. Ka ce jaŋe doŋ olot, ci pote luk, ci doŋ wuŋeyo ni oro doŋ cok. 29Ki wun bene ka ce wuneno gin magi gutimme, ci wuŋe ni en doŋ cok, tye wa i doggola. 30Adada awacciwu ni, yalwak me kare man pe gibitum, nio waŋ ma lok magi ducu bitimme. 31Polo ki lobo gibitum ento lokka pe bitum.\nŊat mo pe ma ŋeyo nino kadi cawa meno\n32-“Ento nino meno ki cawa meno pe tye ŋat mo ma ŋeyo, kadi wa lumalaika ma i polo, kadi wa Wod, ento Lubaŋa Won kene aye ŋeyo gire. 33Wugwokke, waŋwu obed twolo ma nen, pien wun pe wuŋeyo nino ma kare biromo iye. 34-Bedo rom ki dano ma ocito welo. Ka yam a weko gaŋŋe, ci omiyo twero bot luticce, kun miyo ŋat acel acel ki ticce, kun ociko lagwok doggola ni obed ka kiyo piny. 35Mumiyo wun wubed ka kiyo piny, pien pe wuŋeyo kare ma won ot bidwogo kwede; gwok dwog wi otyeno, nyo cwiny dyewor, nyo okogweno, nyo odiko. 36Wugwokke, ka ce obino oyotoyot pe onoŋwu wunino woko. 37Lok ma awaco botwu-ni, awaco bot dano ducu ni, Wuki piny.”


2 Tekwaro 21 ACO85 - Yekocapat ote, oywe kacel ki - Bible Search\n2 Tekwaro 20 2 Tekwaro 22\n2 Tekwaro 21\nLoc pa Jekoram kabaka me Juda\n(2 Luker 8.16-24)\n1Yekocapat ote, oywe kacel ki kwarine, ci giyiko kacel ki kwarine i gaŋ kal pa Daudi; wode Jekoram aye oleyo ka tyene. 2En yam tye ki omegine, ma gin awobe pa Yekocapat: Ajaria, Jekiel, Jekaria, Ajaria, Mikael, ki Cepatia; gin ducu onoŋo awobe pa Yekocapat kabaka me Juda. 3Wongi omiyogi mot madito, me ryal, me jabu, ki me jami mabeco me wel, ki gaŋi mogo ma i Juda ma girumogi ki cel gogo; ento en omiyo ker bot Jekoram, pien Jekoram obedo latin kayone. 4Ka Jekoram obedo wi komker pa wonne ma doŋ kerre omoko matek, ci oneko omegine woko ducu ki pala lucwan, kacel ki rwodi mogo ma i Icrael. 5Jekoram ocamo ker ma mwaka me ditte pyeradek wiye aryo, ci obedo ka loc i Jerucalem pi mwaka aboro. 6Obedo ka lubo kit pa luker me Icrael, kun tiyo kit macalo jo me ot pa Akab gutiyo; pien dakone nya pa Akab. Obedo ka tiyo gin ma nen marac i waŋ Rwot. 7-Ento Rwot pe omito tyeko Juda woko ducu, pi laticce Daudi, kit ma con ocikke bote ni ebimiye bedo ki mac tara, en ki likwaye matwal.\n8-I karene en aye jo Edom gujemo iye woko i kom loc pa Juda, ci guketo kabakagi pigi kengi. 9Jekoram okato loka kacel ki ludito monnye ki ludito ma giloyo gadigadi lwennye ducu; en oa woko i dyewor olwenyo i kom jo Edom. Jo Edom onoŋo gurumo en woko kacel ki ludito ma giloyo gadigadi lwennye. 10Kit meno Edom ojemo woko i kom loc pa Juda nio wa onyoo. Ka dok Libna bene ocako jemo woko i kom locce i kare-nu, pien en otyeko bwoto Rwot, Lubaŋa pa kwarine.\n11Dok bene en ogero waŋ jogi i wi godi i lobo godi me Juda; en omiyo jo ma gibedo i Jerucalem gucako woro jogi, ma pe doŋ gitye ki gen i kom Rwot, omiyo Juda oŋak. 12Cut olimo waraga ma oa ki bot lanebi Elia, ma wacce ni, “Rwot Lubaŋa pa kwaru Daudi owaco kuman ni, ‘In pe ilubo kit pa woru Yekocapat, nyo kit pa Aca kabaka me Juda, 13ento ibedo ka lubo kit pa luker me Icrael, ityeko miyo jo Juda ki jo ma gibedo i Jerucalem guworo jogi, macalo jo me ot pa Akab gumiyo jo Icrael guworo jogi; dok bene ityeko neko omegini woko ducu, jo me ot pa woru, ma onoŋo gibeco gikato in. 14Nen, Rwot bikelo can madwoŋ i kom lwakki, i kom litinoni, i kom monni, ki i kom jamini ducu; 15in kikomi ibibedo ki two matek two ma i cin ii-gu ducu, nio ka min ii bikatti woko jwijwi pi two meno.’ ”\n16Rwot omiyo kiniga omako jo Piliciti ki jo Arab ma gibedo cok ki jo Etiopia; ci gubino gulwenyo i kom Jekoram. 17Ka gubinoka lweny i kom Juda gumonyo lobogi, ci guyako jami ducu ma gunoŋo, Gutero jami ma i of pa kabaka, ki awo bene ki monne, guweko wode acel keken mudoŋ, en aye Yekoakaj, ma wode matidine.\n18I ŋe magi ducu Rwot opwode omiye two i cin iye ma pe twero can. 19Ka omedde i ŋe mwaka aryo, ci min iye obino woko pi two meno, ci oto ki arem kom madwoŋ. Lwakke pe gumoko mac wacel pi miye deyo kit ma gimoko kwede mac pi kwarine. 20En ooamo ker ma mwaka me ditte pyeradek wiye aryo, ci obedo ka loc i Jerucalem pi mwaka aboro; cwiny dano mo pe ocwer pi tone. Giyike i gaŋ kai pa Daudi, ento pe giyiko kome i Lyel pa luker.